sagorsarker/bangla-wikipedia huggingface dataset:
দার্দীয় ভাষাসমূহ

দার্দীয় ভাষাগুলি ইন্দো-ইরানীয় কতগুলি ভাষার একটি দল, যা পূর্ব আফগানিস্তান, উত্তর পাকিস্তান এবং বিতর্কিত জম্মু ও কাশ্মীর অঞ্চলে প্রচলিত।
দার্দীয় ভাষাগুলিকে সাধারণত ইরানীয় ভাষাসমূহ কর্তৃক প্রবলভাবে প্রভাবিত ইন্দো-আর্য ভাষার একটি উপদল হিসেবে গণ্য করা হয়। কোন কোন ভাষাবিজ্ঞানী এই ভাষাগুলিকে ইন্দো-আর্য ও ইরানীয় --- এই দুই শাখা হতেই স্বতন্ত্র একটি শাখার ভাষা হিসেবে দাবী করেন, কিন্তু তাদের এই দাবী বিতর্কিত।
আফগানিস্তানে প্রচলিত নুরিস্তানি ভাষাগুলিকেও কখনো কখনো দার্দীয় ভাষা বলে উল্লেখ করা হত, তবে বর্তমানে এগুলিকে দার্দীয় অপেক্ষা আলাদা একটি শাখা (ইন্দো-আর্য ভাষার একটি উপশাখা বা ইন্দো-ইরানীয় ভাষার স্বতন্ত্র শাখা) হিসেবে গণ্য করা হয়।
কাশ্মীরি ভাষা বাদে সব দার্দীয় ভাষাই অত্যন্ত ক্ষুদ্র, সংখ্যালঘু সম্প্রদায়ে প্রচলিত ভাষা বলে এগুলি ঠিকমত এখনও গবেষণা সম্পন্ন হয়নি। বেশির ভাগ ক্ষেত্রেই এগুলি পাহাড়ি অঞ্চলে, কিংবা সশস্ত্র যুদ্ধ চলছে এমন অঞ্চলে প্রচলিত বলে এগুলি নিয়ে সরাসরি গবেষণাকাজ পালন করা দুরূহ। প্রায় সমস্ত দার্দীয় ভাষাই পার্শ্ববর্তী অ-দার্দীয় ভাষাগুলির দ্বারা ঐতিহাসিকভাবে প্রভাবিত হয়েছে, তাই এগুলি ঠিকমত শ্রেণীকরণ করাও কষ্টসাধ্য।
দার্দীয় ভাষাগুলিকে মোটামুটি ছয় ভাগে ভাগ করা যায় : পাশাই, কুনার, চিত্রাল, কোহিস্তানি, শিনা এবং কাশ্মীরি। কাশ্মীরি ভাষায় প্রায় ৪০ লক্ষ লোক কথা বলেন। চিত্রাল দলের খোওয়ার ভাষায় প্রায় ৩ লক্ষ লোক কথা বলেন।
দার্দীয় ভাষাগুলির মধ্যে কেবল কাশ্মীরি ভাষাটিরই একটি উন্নত সাহিত্য আছে যার সর্বপ্রাচীন প্রাপ্ত নিদর্শন ১৩শ শতকে রচিত হয়েছিল। পূর্বে কাশ্মীরি ভাষা শারদা লিপিতে লেখা হত, তবে বর্তমানে এটি ফার্সি-আরবি লিপির অনুকরণে নির্মিত নাস্তালিক লিপিতে রচিত হয়। শিনা ভাষাগুলি ও খোওয়ার ভাষার জন্যও ফার্সি-আরবি লিপির একটি রূপভেদ ব্যবহার করে একটি লিখন পদ্ধতি উদ্ভাবন করা হয়েছে।
বোহেমীয় অরণ্য

বোহেমীয় অরণ্য () মধ্য ইউরোপের একটি অনুচ্চ পর্বতশ্রেণী। ভৌগলিকভাবে পর্বতগুলি চেক প্রজাতন্ত্রের দক্ষিণ বোহেমিয়া অঞ্চল থেকে অস্ট্রিয়া হয়ে জার্মানির বাভারিয়া পর্যন্ত বিস্তৃত। পর্বতগুলি চেক প্রজাতন্ত্র এবং জার্মানি ও অস্ট্রিয়ার মধ্যে একটি প্রাকৃতিক সীমান্ত সৃষ্টি করেছে। ঐতিহাসিক কারণে পর্বতগুলির বোহেমীয় ও জার্মান ঢালের নাম ভিন্ন। (চেক ভাষায় বোহেমীয় অংশটির নাম সুমাভা (Šumava আ-ধ্ব-ব: ) এবং জার্মান বাভারীয় অংশটির নাম Zadní Bavorský les। অন্যদিকে জার্মান ভাষায় বোহেমীয় অংশটির নাম ব্যোমারভাল্ড (Böhmerwald, আক্ষরিক অর্থে বোহেমীয় অরণ্য'), এবং বাভারীয় অংশের নাম বায়েরিশার ভাল্ড (Bayerischer Wald, অর্থাৎ বাভারীয় অরণ্য)। এই নিবন্ধে বোহেমীয় অরণ্য নিয়ে আলোচনা করা হয়েছে। বাভারীয় অরণ্যের জন্য দেখুন: বাভারীয় অরণ্য।
বোহেমীয় অরণ্য মূলত গভীর অরণ্য আচ্ছাদিত একটি পর্বতশ্রেণী যার পর্বতগুলির গড় উচ্চতা ৮০০ থেকে ১৪০০ মিটার। এর সর্বোচ্চ শৃঙ্গটির নাম গ্রোসার আর্বার (Großer Arber)। ১৪৫৬ মিটার উঁচু এই পর্বতটি বাভারীয় পার্শ্বে অবস্থিত। বোহেমীয় অংশের সর্বোচ্চ পর্বতটি হল প্লেচি (১৩৭৮ মিটার)। এটি ইউরোপের সবচেয়ে প্রাচীন পর্বতশ্রেণীগুলির একটি। সময়ের সাথে সাথে পর্বতগুলি ক্ষয়ে গিয়ে বর্তমানের প্রায় মসৃণ গোলাকার রূপ পেয়েছে। এখানকার সুউচ্চ মালভূমির অত্যন্ত শীতল জলবায়ু আবাস-অনুকূল নয়। এ অঞ্চলে প্রচুর পিট-কয়লা সমৃদ্ধ জলাভূমি আছে।
ধনে

ধনিয়া বা ধনে (বৈজ্ঞানিক নাম: "Coriandrum sativum") () একটি সুগন্ধি ঔষধি গাছ। এটি একটি একবর্ষজীবী উদ্ভিদ। এটি দক্ষিণ-পশ্চিম এশিয়া ও উত্তর আফ্রিকার স্থানীয় উদ্ভিদ। এর বীজ থেকে বানানো তেল সুগন্ধিতে, ওষুধে এবং মদে ব্যবহার করা হয়। বঙ্গ অঞ্চলের প্রায় সর্বত্র ধনের বীজ খাবারের মসলা হিসেবে ব্যবহৃত হয়। ধনের পাতা এশীয় চাটনি ও মেক্সিকান সালসাতে ব্যবহার করা হয়।
ধনে বীরুৎ জাতীয় তৃণ। এর পাতা ছোট, সবুজ, মসৃণ হয়। ডালপালা অনেক হয় ও দেখতে সরু। ছোট ছোট থোকায় থোকায় সাদা ফুল ফোটে। ফুল থেকে দানাকৃতির ফল হয়। ফল কাঁচা অবস্থায় সবুজ হয়।
হিলারি ক্লিনটন

হিলারি রডহ্যাম ক্লিনটন (ইংরেজি: Hillary Rodham Clinton) একজন মার্কিন রাজনীতিবিদ ও প্রাক্তন পররাষ্ট্রসচিব। তিনি মার্কিন যুক্তরাষ্ট্রের ডেমোক্র্যাটিক পার্টির সদস্য, এবং নিউ ইয়র্ক অঙ্গরাজ্যের প্রতিনিধি হিসাবে যুক্তরাষ্ট্রের আইনসভার সিনেটর হিসাবে দায়িত্ব পালন করছেন। 
হিলারি ক্লিনটন মার্কিন যুক্তরাষ্ট্রের সাবেক রাষ্ট্রপতি বিল ক্লিনটনের স্ত্রী। রাজনীতিতে প্রবেশের পূর্বে হিলারি আইন পেশায় নিয়োজিত ছিলেন।
হিলারী ক্লিন্টন ইলিনয় রাজ্যের শিকাগোতে ১৯৪৭ সালে জন্মগ্রহণ করেন।
টাইমস স্কয়ার

টাইমস স্কয়ার (; ) নিউ ইয়র্ক শহরের মিডটাউন ম্যানহাটনে অবস্থিত একটি সড়ক চত্বর। এটি শহরের অন্যতম প্রধান বাণিজ্যিক এলাকা, দর্শনীয় স্থান ও বিনোদন কেন্দ্র। এটি ব্রডওয়ে, সেভেনথ অ্যাভিনিউ ও ফর্টি-সেকেন্ড স্ট্রিটের সংযোগস্থলে অবস্থিত।
টাইমস স্কয়ার একাধিক রংবেরঙের ডিজিটাল বিলবোর্ড ও বিজ্ঞাপন দ্বারা উজ্জ্বলিত হয়ে থাকে। বিশ্বের ব্যস্ততম পথচারী এলাকার মধ্যে অন্যতম টাইমস স্কয়ার বিশ্বের বিনোদন শিল্পের একটি প্রধান কেন্দ্র। টাইমস স্কয়ার বিশ্বের সবচেয়ে বেশি দর্শন করা দর্শনীয় স্থানের মধ্যে অন্যতম। আনুমানিক ৫ কোটি ভ্রমণকারী টাইমস স্কয়ারে ভ্রমণ করেছে। দিনে প্রায় ৩,৩০,০০০ জন টাইমস স্কয়ার পারাপার করে, যার অনেকেই পর্যটক, আর ব্যস্ততম দিনে ৪,৬০,০০০ জনের অধিক পথচারী টাইমস স্কয়ার পারাপার করে।
টাইমস স্কয়ার আগে লংএকর স্কয়ার () নামে পরিচিত ছিল। ১৯০৪ সালে দ্য নিউ ইয়র্ক টাইমস তার সদরদপ্তর সদ্যনির্মিত টাইমস বিল্ডিঙে স্থানান্তরিত করেছিল, যা বর্তমানে ওয়ান টাইমস স্কয়ার নামে পরিচিত। ভবনটির নাম থেকেই চত্বরটি "টাইমস স্কয়ার" নামে পরিচিত।
টাইম্‌স স্কয়ারের অবস্থান ম্যানহাটানের মধ্যবর্তী অংশের পশ্চিম দিকে। এর সীমানা হলো পূর্বে ৬ষ্ঠ অ্যাভিনিউ, পশ্চিমে ৮ম অ্যাভিনিউ, উত্তরে হলো পশ্চিম ৫৩তম স্ট্রিট, এবং দক্ষিণে হলো পশ্চিম ৪০তম স্ট্রিট।
জৈব অ্যাসিড

জৈব অ্যাসিড বা "Organic acid" হল একটি জৈব যৌগ যাতে অম্লীয় বৈশিষ্ট্য বিদ্যমান থাকে; অর্থাৎ জলীয় দ্রবণে H আয়ন দান করে। আমরা প্রতিনিয়তই অনেক খাবার খাই যার মধ্যে জৈব এসিড বিদ্যমান। যেমন: আপেল, আনারস (ম্যালিক অ্যাসিড), আঙুর, কমলা, লেবু (সাইট্রিক এসিড), টমেটো (অক্সালিক এসিড), আমলকি (এসকরবিক এসিড)। 
সাধারণ জৈব যৌগ কার্বক্সিলিক অ্যাসিড সমূহের অম্লীয় ধর্ম তাদের কার্বক্সিল গ্রুপ –COOH এর উপর নির্ভরশীল। OSOH গ্রুপের সালফানিক এসিডসমূহ অপেক্ষাকৃত দৃঢ এসিড। অনুবন্ধী ক্ষারকের স্থিতিশীলতা অ্যাসিডটির অম্লত্ব প্রকাশ করে। অন্যান্য গ্রুপ যেমন: -OH, এবং ফেনল গ্রুপ ও হালকাভাবে এর অম্লত্ব অনুমোদন করতে পারে। জীব তন্ত্রে কেবল এই গ্রুপগুলোকে জৈব অ্যাসিড হিসেবে মূল্যায়ন করা হয় না। ফল, মূল-এ বেশি জৈব অ্যাসিড থাকে।
১.পাইরুভিক অ্যাসিড
২.পামিটিক অ্যাসিড
৩.ল্যাকটিক অ্যাসিড
৪.টারটারিক অ্যাসিড
৫.সাইট্রিক অ্যাসিড 
৬.বিউটানয়িক অ্যাসিড
৭. অক্সালিক অ্যাসিড
৮. এসকরবিক অ্যাসিড
৯.ম্যালিক অ্যাসিড
১০. অ্যাসিটিক অ্যাসিড
১১. ফরমিক অ্যাসিড
কর্নওয়াল

কর্নওয়াল () যুক্তরাজ্যের ইংল্যান্ডের একটি কাউন্টি। এটি টামার নদীর পশ্চিমে অবস্থিত উপদ্বীপটিতে অবস্থিত। ট্রুরো কর্ণওয়ালের একমাত্র শহর ও প্রশাসনিক কেন্দ্র। কাউন্টিটির আয়তন ৩,৫৬৩ বর্গকিলোমিটার (এর মধ্যে তীর থেকে ২৮ মাইল দূরে সাগরে অবস্থিত সিলি দ্বীপকেও গণনায় ধরা হয়েছে)। এই কাউন্টিতে প্রায় ৫ লক্ষ লোক বাস করেন।
কর্নওয়ালে অনেক ঐতিহাসিক প্রত্নতাত্ত্বিক স্থান আছে। ফলে পর্যটন ব্যবসা এখানে গুরুত্বপূর্ণ। কিন্তু এ সত্ত্বেও কর্নওয়ালে যুক্তরাজ্যের অন্য যেকোন জায়গার তুলনায় মাথাপিছু আয় সবচেয়ে কম। কর্নওয়াল কর্নিশ জাতির লোকদের মাতৃভূমি এবং এটি প্রাচীন ছয়টি কেল্টীয় দেশের একটি বলে গণ্য। এখানকার অধিবাসীদের কেউ কেউ কর্নওয়ালের সাংবিধানিক মর্যাদা নিয়ে প্রশ্ন তোলেন এবং কাউন্টিটির স্বায়ত্বশাসনের পরিমাণ বাড়াতে চান।
দ্বিতীয় ভাষা

দ্বিতীয় ভাষা () বলতে মাতৃভাষা তথা প্রথম ভাষা অর্জনের পর কোন ব্যক্তির শেখা আরেকটি ভাষাকে বোঝায়।
অনেক সময় মানুষের শেখা প্রথম ভাষাটি তার প্রধান ভাষা থাকে না। বিশেষ করে কোন শিশু যদি অভিবাসনের অন্য একটি ভাষিক পরিবেশে স্থানান্তরিত হয়, সে তার মাতৃভাষা বা প্রথম ভাষা প্রায় ভুলে যেতে পারে।
Hyltenstam (1992) দাবী করেছেন যে ৬-৭ বছর বয়স হয়ে যাবার পরে মানুষ সাধারণত কোন দ্বিতীয় ভাষায় মাতৃভাষীর সমান দক্ষতা অর্জন করতে পারে না।
রবি ঘোষ

রবি ঘোষ (২৪ নভেম্বর ১৯৩১ - ৪ ফেব্রুয়ারি ১৯৯৭) বিখ্যাত ভারতীয় বাঙালি চলচ্চিত্র অভিনেতা। বিভিন্ন ধরনের চরিত্রে অভিনয় করে বিশেষ প্রশংসা কুড়িয়েছেন। তবে বাংলা চলচ্চিত্রের জগতে তিনি সবচেয়ে পরিচিত তার হাস্যরসাত্মক চরিত্র রূপায়ণের জন্য। সত্যজিৎ রায়ের চলচ্চিত্রে তাকে নিয়মিত অভিনয় করতে দেখা গেছে। চলচ্চিত্র ছাড়াও তিনি বাংলা নাট্যমঞ্চ এবং টেলিভিশন তথা ছোট পর্দায় অভিনয় করেছেন। সত্যজিৎ রায় পরিচালিত গুপী গাইন বাঘা বাইন চলচ্চিত্রে বাঘা চরিত্রে অভিনয় করার জন্য তিনি সবচেয়ে বিখ্যাত হয়ে আছেন।
তিনি ২৪শে নভেম্বর, ১৯৩১ সালে কলকাতায় জন্মগ্রহণ করেন। তার পুরো নাম রবীন্দ্রনাথ ঘোষ দস্তিদার। ১৯৪৯ সালে তিনি সাউথ সুবর্ধন মেইন স্কুল থেকে ম্যাট্রিক পাশ করেন। বিজ্ঞান বিভাগ থেকে ইন্টারপাস করে তিনি আশুতোষ কলেজ-এ ভর্তি হন, গ্রাজ্যুয়েশনের জন্য। ১৯৫৩ সাল থেকে ১৯৫৯ পর্যন্ত তিনি বংশাল কোর্টে কাজ করেন। তিনি অভিনেত্রী অনুভা গুপ্তকে বিয়ে করেন। প্রথমা স্ত্রীর মৃত্যুর দশ বছর পর তিনি ২৪শে নভেম্বর, ১৯৮২ সালে বৈশাখী দেবীকে বিয়ে করেন।
অরবিন্দ মুখোপাধ্যায় তাকে "অঙ্গার" নাটকে অভিনয় করতে দেখেন। ১৯৫৯ সালে তিনি "আহবান" চলচ্চিত্রে একটি ছোট চরিত্রে অভিনয় করেন। তপন সিংহর "গল্প হলেও সত্যি"তে অভিনয়ের মাধ্যমে তিনি সবার নজরে আসেন। ১৯৬৮ সালে প্রখ্যাত চলচ্চিত্রনির্মাতা সত্যজিৎ রায় নির্মিত "গুপী গাইন বাঘা বাইন" চরিত্রে তার অভিনয় চলচ্চিত্রজগতে একটি মাইলফলক। একে একে তিনি "অভিযান" (১৯৬২), "অরণ্যের দিনরাত্রি" (১৯৭০), "হীরক রাজার দেশে" (১৯৮০), "গুপী বাঘা ফিরে এলো" (১৯৯১), "পদ্মা নদীর মাঝি" (১৯৯৩) সহ বেশকিছু উপমহাদেশখ্যাত চলচ্চিত্রে অভিনয় করেন। তিনি "নিধিরাম সর্দার" চলচ্চিত্রটি পরিচালনাও করেন। তিনি একজন বিখ্যাত থিয়েটার অভিনেতাও বটে। ১৯৭০ সালে তিনি "গুপী গাইন বাঘা বাইন" চলচ্চিত্রে অভিনয়ের জন্য বিখ্যাত বার্লিন ফিল্ম ফেস্টিভালেও অংশ নেন। তিনি "চলাচল" থিয়েটার গ্রুপের প্রতিষ্ঠাতা। তিনি ৪ঠা ফেব্রুয়ারি, ১৯৯৭ সালে মৃত্যুবরণ করেন।
অ্যানড্রোমিডা ছায়াপথ

অ্যানড্রোমিডা ছায়াপথ (আইপিএ: /ænˈdrɒmədə/) ধ্রুবমাতা মণ্ডলের অন্তর্গত একটি কুণ্ডলিত ছায়াপথ। এর অপর নাম ধ্রুবমাতা বা মেসিয়ার ৩১ বা এম৩১ বা এনজিসি ২২৪। প্রাচীন রচনা এবং তথ্যসূত্র অনুযায়ী একে অনেক সময়ই গ্রেট অ্যানড্রোমিডা নীহারিকা বলা হয়ে থাকে। এটি পৃথিবী থেকে আনুমানিক ২.৫ মিলিয়ান আলোক বর্ষ দূরে অবস্থিত। অ্যানড্রোমিডা হল আমাদের আকাশগঙ্গা ছায়াপথের সবচেয়ে নিকটবর্তী প্রধান ছায়াপথ। এই ছায়াপথটির নাম পৌরাণিক রাজকুমারী এন্ড্রোমিডার নাম অনুসারে রাখা হয়।অ্যান্ড্রোমিডা ছায়াপথ হল স্থানীয় ছায়াপথ সমুহের সবচেয়ে বড় ছায়াপথ যার প্রতিবেশী হিসেবে আমাদের আকাশগঙ্গা, ট্রায়ান্গুলাম ছায়াপথ সহ আরো অনেক ছোট ছায়াপথ রয়েছে।
উরালীয় ভাষাসমূহ

উরালীয় ভাষাসমূহ ৩০টিরও বেশি ভাষার একটি ভাষা-পরিবার যেগুলি রাশিয়ার উরাল পর্বতমালার উত্তরের অঞ্চলে ৭,০০০ বছর আগে প্রচলিত প্রত্ন-উরালীয় ভাষা নামের একটি আদি পূর্বসূরী ভাষা থেকে উৎপন্ন হয়েছে। বর্তমান উরালীয় ভাষাগুলির লিখিত রূপের প্রাচীনতম নিদর্শন পাওয়া যায় ১৩শ শতকের লেখায়। বিংশ শতাব্দীতে এসে আধিপত্য বিস্তারকারী প্রতিবেশী ভাষার প্রভাবে, বিশেষত রুশ ভাষার প্রভাবে, বেশির ভাগ উরালীয় ভাষারই প্রচলন কমে গেছে। বর্তমানে এই ভাষাগুলিতে প্রায় আড়াই কোটি লোক কথা বলেন। এদের মধ্যে হাঙ্গেরীয় ভাষা, ফিনীয় ভাষা ও এস্তোনীয় ভাষা বাদে প্রায় সবগুলি ভাষাই হুমকির সম্মুখীন। অনেকগুলি ভাষাতে লক্ষাধিক বক্তা থাকলেও তারা বেশির ভাগই প্রবীণ। নবীনেরা পূর্বপুরুষের ভাষা ছেড়ে মূলত রুশ ভাষায় কথা বলা শুরু করেছে।
উরালীয় ভাষাগুলি দুইটি প্রধান শাখায় বিভক্ত: ফিন্নো-উগ্রীয় ভাষাসমূহ এবং সামোয়েদীয় ভাষাসমূহ। প্রত্ন-উরালীয় ভাষাভাষী লোকদের একটি দল পশ্চিম ও দক্ষিণে সরে গিয়ে ফিন্নো-উগ্রীয় ভাষা এবং আরেকটি দল উত্তরে ও পূর্বে সাইবেরিয়ার দিকে গিয়ে সামোয়েসীয় ভাষাগুলির জন্ম দেয়।
এই শাখার ভাষাগুলিতেই উরালীয় ভাষার ৯৯% লোক কথা বলেন। ফিন্নো-উগ্রীয় ভাষাগুলি মধ্য ইউরোপের একটি অঞ্চলে এবং উত্তরে ইউরোপ ও এশিয়ার মিলনস্থলে প্রচলিত।
উত্তরের ফিন্নীয় শাখাটি উত্তর নরওয়ে ও শ্বেত সাগরের মধ্যবর্তী অঞ্চলে প্রচলিত। এর মধ্যে আছে সমগ্র ফিনল্যান্ড এবং পার্শ্ববর্তী রাশিয়ার অন্তর্ভুক্ত কোলা উপদ্বীপ অঞ্চল। ফিন্নীয় শাখার সবচেয়ে প্রধান ভাষাটি হল ফিনীয় ভাষা। ফিনল্যান্ড, সুইডেন ও রাশিয়াতে এবং মার্কিন যুক্তরাষ্ট্রে অভিবাসী ফিনীয় সম্প্রদায়ে সব মিলিয়ে প্রায় ৫৫ লক্ষ লোক ফিনীয় ভাষায় কথা বলেন। এই শাখার আরেকটি ভাষা হল এস্তোনীয় ভাষা। এস্তোনিয়ার প্রায় ১০ লক্ষ লোক এই ভাষায় কথা বলেন। এই শাখার একটি উপদল সামি দলের ভাষাগুলিতে (প্রাক্তন লাপিশ ভাষাসমূহ) আরও প্রায় ২৫,০০০ লোক কথা বলেন, তবে এরা উত্তরের বিভিন্ন অঞ্চলে ছড়িয়ে ছিটিয়ে আছেন।
উগ্রীয় ভাষাগুলির প্রধান ভাষা হল হাঙ্গেরীয় ভাষা। কিন্তু কৌতূহলের ব্যাপার হল হাঙ্গেরীয় ভাষাটি অন্যান্য সমস্ত ফিন্নো-উগ্রীয় ভাষা থেকে অনেক দূরে আলাদাভাবে অবস্থিত। এটি হাঙ্গেরির রাষ্ট্রভাষা এবং সেখানে ১ কোটি ১০ লক্ষ মানুষ হাঙ্গেরীয় ভাষায় কথা বলেন। এছাড়া আশেপাশের অঞ্চলগুলিতে ও আরও দূরের অভিবাসী সম্প্রদায়গুলিতে আরও প্রায় ৩০ লক্ষ লোক হাঙ্গেরীয় ভাষায় কথা বলেন। আরও দুইটি উগ্রীয় ভাষা উরাল পর্বতমালার পূর্বে, ওব নদীর তীরে দেখতে পাওয়া যায়। এগুলিকে একত্রে ওব-উগ্রীয় ভাষা বলে। এগুলি হল খান্তি ভাষা, যাতে প্রায় ১৩,০০০ লোক কথা বলেন, এবং মান্সি ভাষা, যাতে প্রায় ৩,০০০ লোক কথা বলেন।
অবশিষ্ট ফিন্নো-উগ্রীয় ভাষাগুলি রাশিয়ার বিভিন্ন এলাকায় প্রচলিত। কোলা উপদ্বীপ, আরও দক্ষিণে রিগা উপসাগরবর্তী অঞ্চলে অনেকগুলি ভাষা দেখা যায়। এদের মধ্যে কারেলীয় ভাষায় সবচেয়ে বেশি প্রচলিত ও প্রায় ১ লক্ষ লোক এ ভাষায় কথা বলেন। ভেপসীয় নামের আরেকটি ভাষায় মাত্র হাজার দুয়েক লোক কথা বলেন। ফিন্নো-উগ্রীয় ভাষার আরেকটি দল মধ্য ভোল্‌গা নদীর আশেপাশে বিছিন্নভাবে প্রচলিত। এদের মধ্যে আছে মর্দভিন ভাষা (প্রায় ৮ লক্ষ ভাষাভাষী), মারি ভাষা (প্রায় ৬ লক্ষ), উদমুর্ত ভাষা (প্রায় ৫ লক্ষ) এবং কোমি ভাষা (প্রায় আড়াই লক্ষ)।
উরালীয় ভাষার প্রধান শাখাদ্বয়ের এই দ্বিতীয়টির অন্তর্গত ভাষাগুলিতে সাইবেরিয়া ও উত্তর মেরুদেশীয় রাশিয়ার এক বিশাল অঞ্চল জুড়ে প্রায় ৩০ হাজার লোক কথা বলেন। এদের মধ্যে সবচেয়ে প্রধান ভাষাটি হল নেনেত ভাষা, যাতে প্রায় ২৭ হাজার লোক কথা বলেন। অন্যান্য অনেক সামোয়েদীয় ভাষা হয় বিলুপ্ত, বা বিলুপ্তির পথে।
খোইসীয় ভাষাসমূহ

খোইসান ভাষাগুলি (; ) আফ্রিকা মহাদেশের সবচেয়ে ছোট ভাষা পরিবার গঠন করেছে। এই পরিবারের সদস্য ভাষার সংখ্যা ৪০-এর কম, এবং এগুলিতে প্রায় ৩ লক্ষ আফ্রিকান লোক কথা বলেন। কিন্তু এই ভাষা পরিবারের ভাষাগুলি তাদের শীৎকার ব্যঞ্জনধ্বনির ব্যবহারের জন্য বহুল পরিচিত। এই ভাষাগুলি মূলত আফ্রিকার দক্ষিণাঞ্চলে কালাহারি মরুভূমির আশেপাশে অ্যাঙ্গোলা থেকে দক্ষিণ আফ্রিকা পর্যন্ত বিস্তৃত এলাকায় প্রচলিত। তবে সান্দাওয়ে ও হাতসা নামের দুইটি খোইসান ভাষা উত্তরে তানজানিয়াতে প্রচলিত।
"খোই-খোইন" নামের হটেনটট গোত্র এবং নামিবিয়ার নামা অঞ্চলের বুশম্যান "সান" গোত্রের নাম থেকে ভাষাগুলির "খোইসান" নামকরণ করা হয়েছে। খোইসান ভাষাগুলিতে দুই-তৃতীয়াংশের মত ভাষার ভাষাভাষীর সংখ্যা হাজারেরও কম। নামা ভাষায় প্রায় দেড় লক্ষ লোক কথা বলেন। তানজানিয়ায় প্রচলিত সান্দাওয়ে ভাষায় প্রায় ৭০,০০০ লোক কথা বলেন। অনেক খোইসান ভাষাই আজ বিলুপ্তির পথে। খ্রিস্টান মিশনারি ও অন্যান্যরা প্রায় অর্ধেক সংখ্যক খোইসান ভাষার লিখিত রূপ দিয়েছেন।
বর্তমানে তারা কালাহারি মরুভূমিতে সীমাবদ্ধ, প্রাথমিকভাবে নামিবিয়া এবং বতসোয়ানা এবং কেন্দ্রীয় তানজানিয়া রিফট উপত্যকায়।
আইল অব ম্যান

আইল অব ম্যান ( অথবা ) বা মান (Mann) হল যুক্তরাজ্যের সাথে সম্পর্কিত একটি স্বায়ত্বশাসিত দ্বীপ অঞ্চল। এটি আইরিশ সাগরে আয়ারল্যান্ড ও ব্রিটিশ দ্বীপপুঞ্জের মধ্যবর্তী স্থানে অবস্থিত। রাজা তৃতীয় চার্লস হলেন আইল অব ম্যানের রাষ্ট্রপ্রধান এবং তার উপাধি হলো লর্ড অব মান (Lord of Mann)। রাজার পক্ষে একজন লেফটেন্যান্ট গভর্নর দ্বীপের শাসনকার্য পরিচালনা করেন। দ্বীপটি যুক্তরাজ্যের অংশ নয়, কিন্তু এর বৈদেশিক সম্পর্ক, প্রতিরক্ষা, ও সুশাসন নিশ্চিত করার দায়িত্ব যুক্তরাজ্যই পালন করে। আইল অব ম্যান ইউরোপীয় ইউনিয়নেরও অংশ নয়। এটি ছয়টি কেল্টীয় জাতির একটি। এখানকার লোকেরা কেল্টীয় মাংক্স ভাষাতে কথা বলেন।
বিস্কায়া উপসাগর

বিস্কায়া উপসাগর বা গাস্কইন উপসাগর (, স্পেনীয় ভাষায়: Golfo de Vizcaya; বাস্ক ভাষায়: Bizkaiko Golkoa; ফরাসি ভাষায়: Golfe de Gascogne; ; অক্সিতঁ ভাষায়: Golf de Gasconha) উত্তর আটলান্টিক মহাসাগরের একটি উপসাগর। এটি ফ্রান্সের পশ্চিম উপকূলে ব্রেস্ত শহর থেকে শুরু হয়ে ফ্রান্স-স্পেন সীমান্ত হয়ে স্পেনের উত্তর উপকূল বরাবর ওর্তেগাল অন্তরীপ পর্যন্ত বিস্তৃত। স্পেনীয় প্রদেশ বিস্কায়া (Vizcaya)-র নামে এর স্পেনীয় ও ইংরেজি নামকরণ করা হয়েছে। ফ্রান্সে অবশ্য এটিকে দক্ষিণ-পশ্চিমের প্রাক্তন প্রদেশ গাস্কইনের নামে গাস্কইন উপসাগর (Golfe de Gascogne "গল্‌ফ্‌ দ্য গাস্কঞ") নামে ডাকা হয়। স্পেনের উত্তর উপকূলে বিস্কায়া উপসাগরটির দক্ষিণ অংশকে কান্তাব্রীয় সাগর ("Mar Cantábrico") নামেও ডাকা হয়।
বিস্কায়া উপসাগর অত্যন্ত ঝঞ্ঝাবিক্ষুব্ধ এবং অনেক সম্প্রতিও এখানে ঝড়ে পড়ে বহু জাহাজ ও যাত্রী নিখোঁজ হয়েছেন। তবে বর্তমানে আবহাওয়ার পূর্বাভাস এবং জাহাজের উন্নতি হবার ফলে দুর্ঘটনার সংখ্যা কম।
বাহাউল্লাহ

বাহাউল্লাহ (আরবী: بهاء الله , ঈশ্বরের মর্যাদা) (নভেম্বর ১২, ১৮১৭ - মে ২৯, ১৮৯২) বাহাই ধর্ম-এর প্রতিষ্ঠাতা। জন্মসূত্রে তার নাম ছিল "মির্জা হুসাইন আলী" (ফার্সি: میرزا حسینعلی )। বাবি পয়গম্বরদের ধারায় তিনি সমাপ্তি তথা পূর্ণতা এনেছেন বলে তিনি দাবী করেছেন। আরও বিস্তৃত ভাবে চিন্তা করলে তিনি নিজেকে ঈশ্বরের চূড়ান্ত বিকশিত রূপ বলেও দাবী করেছেন। তিনি পয়গম্বর তথা ঈশ্বরের দূতদের যে ধারায় এসেছেন বলে দাবী করেছেন তা সবচাইতে বিস্তৃত। এই ধারার সূচনা হয়েছে আদম-এর মাধ্যমে। পরবর্তীকালে এই ধারাতেই সকল ইব্রাহিমীয় ধর্মের দূতরা এসেছেন এবং জরথুস্ত্র ধর্ম ও ভারতীয় ধর্ম এবং অন্যান্য আরও কিছু ধর্মের দূতবৃন্দও এই একই ধারার অনুসারী বলে তিনি উল্লেখ করেছেন। বাহাই বিশ্বাসী লোকেরা বাহাউল্লাহকে একটি নতুন ধর্মের প্রবক্তা (যীশু- এর মত) এবং আদমের ধারায় আগত পয়গম্বর হিসেবে দেখে থাকে। বাহাউল্লাহ অনেকগুলো ধর্মীয় পুস্তক লিখেছেন। এর মধ্যে উল্লেখযোগ্য হচ্ছে কিতাব-ই-আক্বদাস এবং কিতাব-ই-ইক্বান। তিনি প্যালেস্টাইনের বাহ্‌জি অঞ্চলে মৃত্যুবরণ করেন এবং সেখানেই তার সমাধি অবস্থিত। এই অঞ্চলটি বর্তমানে ইসরাইলের অন্তর্গত।
ইহুদি

ইহুদি বা যিহূদী (, ; ) হল ঐতিহাসিক ইস্রায়েল ও যিহূদা রাজ্যের ইস্রায়েলীয় ও ইব্রীয়দের থেকে উদ্ভূত একটি নৃধর্মীয় গোষ্ঠী এবং একটি জাতি। ইহুদি জাতিসত্তা, জাতীয়তা ও ধর্ম দৃঢ়ভাবে আন্তঃসম্পর্কিত। কারণ হলো, ইহুদিধর্ম হলো ইহুদিদের জাতিগত ধর্ম। যদিও ধর্মকর্ম পালনের ক্ষেত্রে কঠোর নিয়মানুবর্তিতা থেকে নিয়মহীনতার মত ভিন্নতা পরিলক্ষিত হয়।
ইহুদিরা মূলত একটি জাতি বা ধর্মীয় জনগোষ্ঠী, যারা ইস্রায়েল জাতির অন্তর্গত এবং জাতিগতভাবে ইহুদি ধর্মের অনুসারী। আব্রাহামের পুত্র ইসহাক, তার পুত্র যাকোব ওরফে ইসরাইল (ইস্রাঈল বা ইস্রায়েল)–এর বংশধরগণ বনী ইসরাঈল নামে পরিচিত। যাকোবের বারো পুত্রের নামে বনী-ইস্রায়েলের বারোটি গোষ্ঠীর জন্ম হয় যার মধ্যে ইয়াহুদা'র নাম থেকে ইহুদি শব্দটি এসেছে।
রাজা নবকৃষ্ণ স্ট্রিট

রাজা নবকৃষ্ণ স্ট্রিট (Raja Nabakrishna Street): কলকাতা শহরের উত্তর-পূর্ব দিকে অবস্থিত রাস্তা, রাস্তাটি উত্তর কলকাতার হাতিবাগান সংলগ্ন গ্রে-স্ট্রিট ও শোভাবাজার সংলগ্ন রবীন্দ্র সরণির মধ্যে সংযোগ স্থাপন করেছে। রাস্তাটি রাজা নবকৃষ্ণ দেব (ইং ১৭৩৩-১৭৯৭) (Raja Nabakrishna Deb)-এর নামে নামকরণ করা হয়েছে॥ এই রাস্তায় শোভাবাজার রাজবাড়ি, কালিকৃষ্ণ দেবের রাজবাড়ি ও শেঠ আনন্দরাম জয়পুরিয়া কলেজ অবস্থিত। শোভাবাজারের দুই রাজবাড়ি ও রাজ পরিবারের দুর্গাপূজা ছাড়াও সুতানুটি পরিষদ দ্বারা পরিচালিত সুতানুটি উৎসব, যা ২৪শে আগস্ট কলকাতা শহরের প্রতিষ্ঠা দিবস হিসাবে শোভাবাজার রাজবাড়ির নাট মন্দিরে অনুষ্ঠিত হয়।
বলা হয়ে থাকে যে শোভাবাজার রাজবাড়ির দুর্গাপূজা কলকাতার সবথেকে পুরানো পূজা। ইং. ১৭৫৭ সালে পলাশীর যুদ্ধের সময়ে ইস্ট ইন্ডিয়া কোম্পানির চিফ অফিসার রবার্ট ক্লাইভ বা লর্ড ক্লাইভ রাজা নবকৃষ্ণ দেবের বাড়িতে এই দুর্গাপূজা শুরু করেন। আদি কলকাতার শুরুতে যে তিনটি গ্রামের সমবায়ে বর্তমানের কলকাতা শহরটি গড়ে উঠেছে তার একটির নাম ছিল সুতানুটি, ১৬৯০ সালে জব চার্নক হুগলি নদীর তীরে কলিকাতা, সুতানুটি ও গোবিন্দপুর - এই তিন গ্রামের সমবায়ে কলকাতা শহরের শুরু করেন, 'সুতানুটি' রাজা নবকৃষ্ণ স্ট্রিট সংলগ্ন স্থানে অবস্থিত, সেকারণে ঐতিহাসিক দিক থেকে পর্যালোচনা করলে এই রাস্তা খুবই উল্লেখযোগ্য। এছাড়া শোভাবাজার রাজবাড়ি, কালিকৃষ্ণ দেবের রাজবাড়ি, নাট মন্দির এই রাস্তায় অবস্থিত বলে এই রাস্তাটি কলকাতা শহরের খুবই গুরুত্তপূর্ণ রাস্তা।
ধ্রুপদ

ধ্রুপদ, মূলত রাগসঙ্গীতের একটি ধারা। ধ্রুপদ অর্থ হলো ধ্রুব পদ। ভারতীয় উপমহাদেশে মধ্যযুগ থেকেই ভারতীয় রাগ-সংগীতে এই স্বতন্ত্র ধারার বিকাশ লাভ শুরু হয়। ঐ সময় হতে এধরনের গানের অর্থাৎ গীতরীতির প্রচলন বর্তমান কাল পর্যন্ত চলে আসছে। এই ধরনের গানে -"স্থায়ী, অন্তরা, সঞ্চারী, আভোগ" নামে চারটি 'কলি'বা 'তুক' থাকে। কোনো কোনো গানে দুটি তুকও থাকে। এই ধরনের গানে বিশেষ করেই রাগের বিশুদ্ধতা বজায় রাখা হয়। গানের কথাগুলি সাধারণত ভক্তি ও প্রকৃতি বর্ণনামূলক। এজাতীয় গানের মধ্যে কোনো প্রকার চাঞ্চল্য থাকে না। ধ্রুপদকে উচ্চাঙ্গসংগীতে সবচেয়ে অভিজাত বলা হয়।
রবার্ট ব্যাডেন পাওয়েল

রবার্ট স্টিফেনসন স্মিথ লর্ড ব্যাডেন পাওয়েল অফ গিলওয়েল, প্রথম ব্যারন বেডেন-পাওয়েল, ওএম, জিসিএমজি, জিসিভিও, কেসিবি (; ফেব্রুয়ারি ২২, ১৮৫৭ - ৮ জানুয়ারি, ১৯৪১) স্কাউট আন্দোলনের প্রতিষ্ঠাতা হিসেবে বৈশ্বিকভাবে পরিচিত হয়ে আছেন। এছাড়াও, তিনি ইংরেজ সামরিক কর্মকর্তা ছিলেন। তার পূর্ণ নাম রবার্ট স্টিভেন্সন স্মিথ লর্ড বেডেন পাওয়েল অব গিলওয়েল। স্কাউটদের মাঝে তিনি বি.পি. এবং গিলওয়েলের বেডেন পাওয়েল নামেও সমাধিক পরিচিত। বেডেন পাওয়েল এর বাবা ছিলেন অক্সফোর্ড এর প্রফেসর আর.এইচ.জি পাওয়েল ও মা হেনরিয়েটা গেসা।
বেডেন পাওয়েল লন্ডনে জন্মগ্রহণ করেন এবং ব্রিটিশ সরকারি বিদ্যালয়ে অধ্যয়ন করেন। এরপর ১৮৭৬ সালে একজন লেফটেন্যান্ট হিসেবে ব্রিটিশ সেনাবাহিনীতে ১৩ নং হসাসদলে যোগদান করেন। ব্রিটিশ সেনাবাহিনীর কর্মকর্তা হিসেবে তিনি ভারত, দক্ষিণ আফ্রিকার অ্যাংলো-এশেনতি এবং বোয়ের যুদ্ধসহ প্রভৃতি ব্রিটিশ উপনিবেশে কৃতিত্বের সাথে দায়িত্ব পালন করেন এবং বেশ কিছু ইতিহাস প্রসিদ্ধ যুদ্ধে অংশগ্রহণ করেন।
এছাড়াও, মাল্টায় নিয়োজিত ছিলেন। সামরিক জীবনের শেষদিকে তিনি ইংল্যান্ডে ফিরে যান এবং অশ্বারোহী বাহিনীর গুরুত্বপূর্ণ পদের দায়িত্ব গ্রহণ করেন।
সামারিক বাহিনীতে কর্মরত থাকাকালীন সবচেয়ে বেশি সফলতা পান ম্যাফেকিং অবরোধে। সেজন্যেই তিনি মেজর জেনারেল পদে উন্নীত হন। পরবর্তীতে ১৯১০ সালে বেডেন পাওয়েল লেফট্যানেন্ট জেনারেল হিসেবে অবসর গ্রহণ করেন।
সামরিক জীবনের বিভিন্ন অভিজ্ঞতা থেকে, বিশেষ করে ম্যাফেকিংয়ের যুদ্ধ থেকে তিনি ধারণা পান বালকদেরকে দিয়েও উপযুক্ত প্রশিক্ষণের মাধ্যমে গুরুত্বপূর্ণ কাজ সমাধা করা যেতে পারে। ম্যাফেকিংয়ের যুদ্ধে স্বেচ্ছাসেবক বালকদলের অবদান দেখে তিনি অভিভূত হন এবং এরপর থেকেই বালকদেরকে নিয়ে কিছু একটা করার পরিকল্পনা চলতে থাকে। পরবর্তীতে মাত্র ২০ জন বালক নিয়ে ১৯০৭ সালে পরীক্ষামূলক ভাবে স্কাঊট আন্দোলন বা বয় স্কাউট হিসেবে আত্মপ্রকাশ করে। এ প্রসঙ্গে তিনি তার প্রথম পুস্তিকা 'হ্যান্ডবুক ফর বয়েজ' লিখেন। স্কাউটক্রাফটকে ভিত্তি করে উডব্যাজ প্রোগ্রাম শুরু করেন যা জুলু সম্প্রদায়ের জীবনগাঁথাকে ঘিরে পরিচালিত হয়েছিল।
জানুয়ারি, ১৯১২ সালে রবার্ট বেডেন পাওয়েল স্কাউটের বিশ্ব সফরের অংশ হিসেবে নিউইয়র্কের পথে বের হয়েছেন। পথিমধ্যে ওলেভ সেন্ট ক্লেয়ার সোমেজর সাথে পরিচিত হন। ২৩ বছর বয়সী ওলেভ এবং ৫৫ বছর বয়সী রবার্ট ২২ ফেব্রুয়ারি একই তারিখে জন্মগ্রহণ করেছিলেন। পাওয়েলের অসম্ভব জনপ্রিয়তা ও খ্যাতির কারণে একই বছরের সেপ্টেম্বর মাসে গণমাধ্যমকে এড়িয়ে বাগদান পর্ব সমাপণ করেন। কঠোর গোপনীয়তায় তারা পার্কস্টোনের সেন্ট পিটার্স চার্চে ৩০ সেপ্টেম্বর, ১৯১২ সালে বিবাহবন্ধনে আবদ্ধ হন। ইংল্যান্ডের স্কাউট এবং গাইডেরা প্রত্যেকই এক পেনি করে চাঁদা সংগ্রহ করে বেডেন-পাওয়েল দম্পতির জন্যে বিয়ের উপহারস্বরূপ একটি গাড়ী দেয়। ব্রাউনসী আইল্যান্ডের সেন্ট ম্যারি'জ চার্চের অভ্যন্তরে তাদের বিয়ের স্মারক চিহ্ন রয়েছে।
রবার্ট বেডেন-পাওয়েল এবং ওলেভ বেডেন পাওয়েল হ্যাম্পশায়ারের বেন্টলের কাছাকাছি প্যাক্স হিলে ১৯১৯ থেকে ১৯৩৯ সাল পর্যন্ত বসবাস করেছিলেন।
শৈলেন্দ্র সরকার বিদ্যালয়

শৈলেন্দ্র সরকার বিদ্যালয় ভারতের কলকাতা শহরের পুরনো স্কুলগুলোর মধ্যে অন্যতম। সরকারি এ বিদ্যালয়টি মূলত উচ্চ মাধ্যমিক স্তর পর্যন্ত বাংলা মাধ্যম অনুসরণ করে। উত্তর কলকাতার ৬২ এ, শ্যামপুকুর স্ট্রিটে এই স্কুলটি অবস্থিত। প্রয়াত জাতীয় প্রধান শিক্ষক জ্যোতির্বিকাশ মিত্র মহাশয়ের কল্যাণে স্কুলটি পড়াশোনা ও খেলাধুলায় বিখ্যাত হয়ে উঠেছিল।
আন্তর্জাতিক মানব অধিকার নিগরানের রান্নাকরা মধ্যাহ্নভোজ কার্যক্রমের অধীনে এই স্কুলটি অংশগ্রহণ করেছে।
জানালা

জানালা (আঞ্চলিক: জাল্‌না, জানেলা) হলো দেয়াল বা ছাদের মধ্যে এমন কোন ফোকর যার মধ্য দিয়ে আলো, বাতাস ও শব্দ গমন করতে পারে।
ব্যবহার বিশেষে এটি সম্পূর্ণ বা আংশিক খোলার উপযোগী অস্বচ্ছ, স্বচ্ছ বা আংশিক আলোকভেদী বস্তু দ্বারা তৈরি হয়। বাংলাদেশের জানালাগুলো সাধারণত কাঠ, এ্যালুমিনিয়াম, মাইল্ড স্টিল (এম.এস) এবং কাচ ব্যবহার হচ্ছে।
বাংলা ভাষায় জানালা শব্দের উৎপত্তির পর্তুগিজ শব্দ "জানেলা (Janela)" থেকে। জানালার প্রচলিত কিছু প্রতিশব্দ হলো গবাক্ষ, বাতায়ন, খিড়কি।
জানালায় চৌকাঠ এবং পাল্লা প্রধান দুইটি অংশ থাকে। চৌকাঠের সাথে পাল্লাকে যুক্ত করতে ধাতব কব্জা ব্যবহার করা হয়। খোলা-বন্ধ করার সুবিধার জন্য পাল্লার সাথে হাতল লাগানো হয়।
এই ধরনের জানালা কখনই খোলার ব্যবস্থা থাকেনা। শুধু আলোর জন্য এই ধরনের জানালা ব্যবহার করা হয়। এই জানালায় বাতাস চলাচলের কোন সুবিধা থাকেনা। সাধারণত উঁচু হলরুম বা লবি স্পেসের দেয়ালের উপরের অংশে এই ধরনের জানালা ব্যবহার করা হয়।
এই ধরনের জানালায় একটি ফ্রেমের সাথে এক বা একাধিক পাল্লা উলম্ব ভাবে কব্জার মধ্যমে আটকানো থাকে। পাল্লাগুলোকে কব্জার মাধ্যমে ঘোরানো যায়। পাল্লাগুলো ভেতর বা বাহিরে, ক্ষেত্রবিশেষে উভয় দিকেই খোলার ব্যবস্থা থাকে। এধরনের জানালা বাংলা অঞ্চলের সর্বাধিক ব্যবহৃত হয়।
এটি কেজমেন্ট বা পাল্লা জানালার মতই তবে এ ক্ষেত্রে পাল্লাগুলো আনুভূমিক বরাবর ঘুরানো বা উঠানামা করা যায়। সাধারণত দোকান বা কাউন্টারে এই ধরনের জনালা ব্যবহার দেখা যায়।
দরজার আড়কাঠের উপরে এই ধরনের জানালা ব্যবহার করা হয়। এটি দরজা বন্ধ থাকলেও উপর দিয়ে আলো আসতে সাহায্য করে। অনেক ক্ষেত্রে বাড়ির প্রধান দরজার উপরে এই জানালা ব্যবহার করা হয়।
এই ধরনের জানালা অনেকগুলো উলম্ব বা আনুভূমিক পরস্পর সমান্তরাল খড়খড়ি বা ঝিল্লি দিয়ে তৈরি করা হয়। ক্র্যাংক বা কীলকের মাধ্যমে খড়খড়িগুলোকে ঘুরিয়ে বাতাসের প্রবাহ নিয়ন্ত্রণ করা যায়। ক্রান্তিয় গ্রীষ্মপ্রধান অঞ্চলে এই ধরনের জানালার ব্যাপক ব্যবহার দেখা যায়।
সূর্য বা চাঁদের আলো ভবনের ভেতরে আনতে ছাদ বা চালে এই ধরনের জানালা ব্যবহার করা হয়।
তিন বা ততোধিক প্যানেল দিয়ে তৈরি এই ধরনের জানালা মূল ভবন থেকে কিছুটা বেরিয়ে থাকে।
ইট

ইঁট, ইট বা ইষ্টক () ইমারত তৈরির একটি অতি আবশ্যকীয় ও মৌলিক উপাদান বিশেষ। মাটিকে আয়তঘনক আকারের ছাঁচে ঢেলে ভিজিয়ে কাঁচা ইঁট তৈরি হয়, তারপর এক রোদে শুকানো হয়। কাঁচা ইঁটকে আগুনে পোড়ালে পাকা ইঁট তৈরি হয়। বহু প্রাচীনকাল থেকেই পৃথিবীর বিভিন্ন দেশে রোদে শুকানো বা আগুনে পোড়ানো ইট ব্যবহৃত হয়ে আসছে। যদিও ইট পাথরের মত দীর্ঘস্থায়ী এবং মজবুত নয়; তারপরও সহজলভ্যতা, অল্প খরচ এবং স্বল্প ওজনের জন্য এর জনপ্রিয়তা এবং ব্যবহার সর্বাধিক। ইঁট বানানোর সময় কিছু ইঁট বেশি পুড়ে যায় ও কেকের মত ফুলে উঠে এক ফোপা শক্ত কালচে খয়েরী আঁকা-বাঁকা আকৃতির ইঁট তৈরি করে, যাকে বলে ঝামা বা ঝামা ইট। ঝামা শক্ত ও এবড়ো থেবড়ো বলে ঘষামাজার কাজে ব্যবহৃত হয়।
খ্রীষ্ট-পূর্ব ৭,৫০০ বছর পূর্বে সবচেয়ে প্রাচীনতম ইটের সন্ধান পাওয়া গেছে। এ ইট দক্ষিণ-পূর্ব আনাতোলিয়ার নিকটবর্তী দিয়াবাকির কাছাকাছি তাইগ্রিস এলাকা থেকে সংগৃহীত হয়েছে। এরচেয়ে অল্প প্রাচীন ইট খ্রীষ্ট-পূর্ব ৭,০০০ থেকে ৬,৩৯৫ সালের মধ্যে জেরিকো এবং কাতাল হাইয়ূক এলাকায় দেখা গেছে। তবে ব্যাপকভাবে বিশ্বাস করা হয় যে, মধ্যপ্রাচ্যে খ্রীষ্ট-পূর্ব তৃতীয় শতকে আগুনে পোড়া ইট তৈরী করা হয়েছিল। আগুনে পোড়ানো ইট ঠাণ্ডা এবং আর্দ্র আবহাওয়ার বিরুদ্ধে কাজ করে ও বেশ মজবুত প্রকৃতির হয়ে থাকে।
ইট তৈরির ক্ষেত্রকে বলা হয় ইটের ভাঁটা। সাধারণত কৃষি জমিতে যেখানকার মাটি ইট তৈরির উপযোগী সেখানে ইট তৈরি করা হয়। ছাঁচে পানিতে গোলা কাদা-মাটি ফেলে ইট তৈরি করা হয়। এই ইট কাঁচা। একে রোদে শুকানো হয়। তারপর আগুনে একে পোড়ানো হয়। ইটের ভাটায় বড় চুল্লির মতো। কাঠ পুড়িয়ে, বা কখনো কয়লা জ্বালিয়ে ইটের ভাঁটায় ইট পোড়ানো হয়। এর উপরিভাগে ১২০ ফুট উচ্চতাবিশষ্ট চিমনি থাকে যা দিয়ে ধোঁয়া নির্গত হতে দেখা যায়। ১৯৮০-এর দশক থেকে বাংলাদেশে আধুনিক কারখানায় ইট প্রস্তুত শুরু হয়েছে।
পারসোনা (১৯৬৬-এর চলচ্চিত্র)

পারসোনা প্রখ্যাত সুয়েডীয় চলচ্চিত্র পরিচালক ও নির্মাতা ইংমার বার্গম্যান পরিচালিত একটি মনোজাগতিক বিশ্লেষণমূলক চলচ্চিত্র। সুয়েডীয় ভাষার এই চলচ্চিত্রটি ১৯৬৬ সালে সুইডেনে মুক্তি লাভ করে। বার্গম্যান নিজের লেখায় এই চলচ্চিত্রটিকে তার জীবনের অন্যতম গুরুত্বপূর্ণ কাজ বলে বর্ণনা করেছেন। এর প্রধান দুটি চরিত্র হচ্ছে অভিনেত্রী এলিসাবেট ও সেবিকা আলমা। এলিসাবেট মানসিকভাবে অসুস্থ হয়ে পড়ায় হাসপাতালে ভর্তি হয় আর তার দেখভালের দায়িত্ব পড়ে আলমার উপর। একসাথে থাকা ও কথাবার্তা বলতে গিয়ে তারা একে অপরের সত্ত্বার মধ্যে বিলীন হয়ে যায়। পর্তুগিজ ও স্পেনীয় বাষায় আলমা শব্দের অর্থ আত্মা। হতেই পারে আলমা আসলে এলিসাবেটেরই আরেক রূপ। সমালোচক ও গবেষকরা অগাস্ট স্ট্রিন্ডবার্গের নাটক "দ্য স্ট্রংগার"-কে পারসোনা রচনার উৎসাহ সরবরাহকারী বলে উল্লেখ করেছেন।
চলচ্চিত্র নির্মাতা এবং সমালোচকদের মতে পারসোনা চলচ্চিত্র জগতের একটি প্রধান শৈল্পিক সৃষ্টি। প্রাবন্ধিক সুসান সোনটাগ এই চলচ্চিত্রট সম্বন্ধে সবচেয়ে বেশি লিখেছেন। তার মতে এটি বার্গম্যানের জীবনে করা ছায়াচবিগুলোর মধ্যে মাস্টারপিস হবার দাবীদার। অন্য এক সমালোচকের মাতে এটি শতাব্দীর সেরা শেল্পিক সৃষ্টির একটি। ১৯৭২ সালে ব্রিটিশ মাসিক চলচ্চিত্র বিষয়ক সাময়িকী সাইট অ্যান্ড সাউন্ড বিশ্বের সেরা ১০টি চলচ্চিত্রের তালিকা প্রণয়নের জন্য ভোট গ্রহণ করে। সেই তালিকায় পারসোনা ৫ম স্থান অধিকার করেছিল।
মঞ্চ অভিনেত্রী এলিসাবেটের চিকিৎসার দায়িত্ব দেয়া হয় আলমা নামক এক নার্সের উপর। ডাক্তার অবশ্য বলেছেন, এলাসাবেটের কোনরকম শারীরিক বা মানসিক অসুস্থতা নেই। সমস্যাটি ঠিক বোঝা যাচ্ছেনা। তিনি কারও সাথে কোন রকম কথা বলেন না। অবস্থার পরিবর্তনের জন্য এলিসাবেট ও আলমাকে উপকূলবর্তী এক মোটেলে পাঠিয়ে দেয়া হয়। মোটেলে কেবল এলিসাবেট এবং আলমা। আলমা কেবল কথা বলে, আর এলিসাবেট শুনে যায়। কখনও কোন শব্দ করেনা। মুখের অভিব্যক্তি থেকে মাঝে মাঝে কিছু বোঝা যায়।
এভাবে একসাথে থাকতে থাকতে কখন যে এলিসাবেটের সত্ত্বার সাথে নিজের সত্ত্বাকে বিলীন করে ফেলেছেন, আলমা তা বুছে উঠতে পারেননি। দর্শকরাও অবশ্য তখন বুঝতে পারবে না। বোঝার মত অবস্থা সৃষ্টি হয় একটি চিঠি পাঠের পর থেকে। এলিসাবেট হাসপাতালের ডাক্তারের কাছে একটি চিঠি লিখে। আলমার দায়িত্ব তা পোস্ট অফিসে পৌঁছে দেয়া। পৌঁছে দিতে গিয়ে আর স্থির থাকতে পারেনি আলমা। পড়ে ফেলে চিঠিটি। চিঠিতে লিখা ছিল, কীভাবে আলমা এলিসাবেটের সত্ত্বার সাথে বিলীন হয়ে যাচ্ছে, নিজের অজান্তেই। অথচ এলিসাবেট তা বুঝতে পারছে। আর সে ডাক্তারকে জানাচ্ছে এসব কথা যা আলমার পেশার জন্য খুব বিপজ্জনক হতে পারতো। আলমা এতে রেগে যায়। চিঠিটি পোস্ট না করে ফিরে এসে এলিসাবেটকে টর্চার করে। এলিসাবেট যেন ব্যথা পায় সেজন্য মেঝেতে ব্লেড গেঁথে রাখে। এক পর্যায়ে তার শরীরে গরম পানি ঢেলে দেয়ার চেষ্টা করে। কিন্তু তখনই প্রথম এলিসাবেট কথা বলে উঠে। তাই পানি ঢালা আর হয়ে উঠেনা।
সে রাতেই প্রথম দুজনের সত্ত্বার আদান-প্রদান বা একীকরণের বিষয়টি পরিচালক দর্শকদের গোচরীভূত করেন। এমনটি করতে গিয়ে এখানে চমৎকার সিনেমাটোগ্রাফি ব্যবহার করা হয়েছে। না দেখলে বোঝা যাবেনা। তারা এক হয়ে যায়। কে আলমা আর কে এলিসাবেট তা বোঝা কঠিন হয়ে উঠে। অবশ্য এলিসাবেট কিন্তু আগের মতই নিশ্চুপ ছিল। এমন পর্যায়ে এলিসাবেটের অন্ধ স্বামী এসে আলমাকে নিজের স্ত্রী বলে শনাক্ত করে বসে। এলিসাবেটও মেনে নেয়। সেও কি আলমার সত্ত্বায় বিলীন হয়ে যায়নি। মনে হয় না। বেশ কিছুদিন পর তারা হাসপাতালে ফিরে আসে। হাসপাতালে যে ধরনের সিনেমাটোগ্রাফির আশ্রয় নেয়া হয়েছে তা থেকে মনে হয়েছে আলমা ও এলিসাবেট আসলে একই ব্যক্তি।
হিলবের্ট বক্রতা

হিলবের্ট বক্রতা একটি বিশেষ ধরনের নিরবচ্ছিন্ন ফ্রাক্টাল যেটির উদ্ভাবন করেন জার্মান গণিতবিদ ডাভিড হিলবের্ট ১৮৯১ সালে।.
হিলবের্ট বক্রতা ক্ষেত্র পূরক রেখা। একারণে এর হাসডর্ফ মাত্রা (formula_1 সীমার মধ্যে) হচ্ছে ২। 
হিলবের্ট বক্রতা formula_2 এর ইউক্লিডীয় দূরত্ব হচ্ছে formula_3, অর্থাৎ formula_4 এর মানের সাথে এটি ঘাত আকারে বাড়তে থাকে।
হিলবের্ট বক্রতাকে নিচের ব্যাকরণ অনুসারে প্রকাশ করা যায়।
এখানে, "F" বোঝায় "এক একক সরলরেখা অঙ্কন", "+" বোঝায় "৯০° বায়ে ঘুর্ণন", এবং "-" বোঝায় "৯০° ডানে ঘূর্ণন" (দেখুন টার্টল গ্রাফিক্স).
বাটজ একাধিক মাত্রায় হিলবের্ট বক্রতা অঙ্কনের একটি অ্যালগোরিদম প্রকাশ করেছেন। libHilbert হচ্ছে একটি সি++ লাইব্রেরি যেটি বাটজ এর অ্যালগরিদমের উপর রচনা করা হয়েছে।
রেখা

রেখা () হলো একাধিক বিন্দুর পারস্পরিক সংযোগের ফলে সৃষ্ট পথবিশেষ। অন্যভাবে বললে একটি বিন্দুর চলার পথকে "রেখা" বলা হয়। এই চলার পথটি যখন সোজা বা সরল হয়, তখন তাকে সরলরেখা বলা হয় আর যখন পথটা বাঁকা হয়, তখন যে পথটি সৃষ্টি হয় তাকে বলা হয় বক্ররেখা।
রেখার সাহায্যে বিভিন্ন ধরনের জ্যামিতিক আকার তৈরি করা যায়। যেমন: সরলরেখার সাহায্যে ত্রিভুজ, চতুর্ভুজ, আয়তক্ষেত্র, রম্বস, সামান্তরিক, পঞ্চভুজ, ষড়ভুজ ইত্যাদি তৈরি করা যায়। আবার বক্ররেখার সাহায্যে তৈরি করা যায় বৃত্ত, উপবৃত্ত, অধিবৃত্ত, ইত্যাদি।
চিত্রকলাতেও রেখার ব্যবহার উল্লেখযোগ্য। বিভিন্ন ধরনের রেখার ব্যবহারে শিল্পীরা তৈরি করেন তাদের নিজস্ব রেখাচিত্র।
কচ স্নোফ্লেক

কচ স্নোফ্লেক (বা কচ তারকা) একটি গাণিতিক রেখা এবং প্রথম দিকের একটি ফ্রাক্টাল। ১৯০৪ সালে একটি ফরাসি ভাষার জার্নালে ("মূল ফরাসি শিরোনাম: "Sur une courbe continue sans tangente, obtenue par une construction géométrique élémentaire"") সুয়েডীয় গণিতবিদ হেল্গে ভন কচ এই রেখা আবিষ্কার করেন। স্বল্প পরিচিত কচ কার্ভ বা কচ রেখাও স্নোফ্লেকের মতই, তবে এটি শুরু হয় সমবাহু ত্রিভুজের পরিবর্তে একটি সরলরেখা দিয়ে।
কচ তারকার গঠন একটি সরলরেখা নিয়ে শুরু হয় এবং পর্যয়ক্রমে নিচের নিয়ম অনুযায়ী সরল রেখাকে প্রতিস্থাপিত করা হয়।
এভাবে প্রতিস্থাপনের পর আকার দাড়াবে একটি ছয়কোনা তারকার মত।
কচ রেখার দৈর্ঘ্য অসীম কেননা প্রতি ধাপেই একটি রেখা থেকে চারটি নতুন রেখা তৈরি হয়। প্রতি ধাপে একটি রেখার দৈর্ঘ্য আগের ধাপের রেখার তিনভাগের একভাগ হয়। সুতরাং "n" ধাপের রেখার দৈর্ঘ্য হবে (4/3): এবং ফ্রাক্টাল মাত্রা হবে log 4/log 3 ≈ 1.26, যা রেখার মাত্রার (১) তুলনায় বড় কিন্তু পিয়ানোর ক্ষেত্র পুরক রেখার মাত্রার (২) থেকে কম।
কচ রেখা যদিও নিরবচ্ছিন্ন তবে কোথাও অন্তরকলনযোগ্য নয়।
কচ স্নোফ্লেকের দৈর্ঘ্য অসীম হলেও এর ক্ষেত্র সসীম। কচ স্নোফ্লেকের ক্ষেত্রফল হচ্ছে formula_1, যেখানে "s" হচ্ছে মূল ত্রিভুজের একবাহুর দৈর্ঘ্য।
এ থেকে দেখা যাচ্ছে কচ স্নোফ্লেক মূল ত্রিভুজ থেকে মাত্র ৮/৫ গুণ বড় ক্ষেত্রফল দখল করে থাকে।
কচ কার্ভকে নিচের গ্রামার দিয়ে প্রকাশ করা যায়।
এখানে এখানে, "F" বোঝায় "এক একক সরলরেখা অঙ্কন", "+" বোঝায় "৬০° ডানে ঘুর্ণন", এবং "-" বোঝায় "৬০° বামে ঘুর্ণন" (দেখুন টার্টল গ্রাফিক্স)।
আর্তুরো আলেস্‌সান্দ্রি

আর্তুরো ফোর্তুনাতো আলেস্‌সান্দ্রি পাল্‌মা (স্পেনীয় ভাষায়: Arturo Fortunato Alessandri Palma) (২০শে ডিসেম্বর, ১৮৬৮ – ২৪শে আগস্ট, ১৯৫০) চিলির রাষ্ট্রপতি ছিলেন। তিনি ১৯২০-১৯২৪, ১৯২৫ এবং ১৯৩২-১৯৩৮ --- এই তিন মেয়াদের জন্য প্রেসিডেন্ট ছিলেন।
আলেস্‌সান্দ্রি পাল্‌মা চিলির লিনারেস প্রদেশে ইতালীয় অভিবাসী দম্পতি পেদ্রো আলেস্‌সান্দ্রি ভার্গাস এবং সুসানা পাল্‌মা গুজমানের ঘরে জন্ম নেন। তিনি ২০ বছর বয়সে চিলি বিশ্ববিদ্যালয়ে পড়াশোনা শুরু করেন এবং সেখান থেকে ১৮৯৩ সালে আইনে স্নাতক হন। আইনজীবী হওয়ার পর তিনি রোসা এস্তার রোদ্রিগেস বেলাস্কো-কে বিয়ে করেন এবং এই দম্পতির ঘরে ৯ সন্তান হয়।
১৮৯৭ সালে আলেস্‌সান্দ্রি চিলির লিবারেল পার্টির সদস্য হিসেবে রাজনীতিতে যোগ দেন ও চেম্বার অফ ডেপুটিজ-এ নির্বাচিত হন। সে সময় তিনি নাইট্রেট খনিতে কর্মরত শ্রমিকদের পক্ষে রাজনীতি করতেন। তিনি শিল্পমন্ত্রী ও অর্থসংস্থান মন্ত্রীর দায়িত্ব পালন করেন। ছয়বার কংগ্রেসে ও দুইবার সিনেটে নির্বাচিত হয়ে আসেন। চিলির শহুরে মধ্যবিত্ত ও শ্রমিক শ্রেণীর কাছে তিনি জনপ্রিয় হয়ে ওঠেন। তার নাম দেয়া হয় তারাপাকা-র সিংহ (León de Tarapacá)। তিনি ট্রেড ইউনিয়ন বৈধকরণ এবং সমাজকল্যাণ সংস্কারের প্রতিশ্রুতি দিয়ে একটি উদারপন্থী কোয়ালিশনের নেতা হিসেবে ১৯২০ সালের রাষ্ট্রপতি নির্বাচনে জিতে ক্ষমতায় আসেন। তবে চিলির রক্ষণশীল কংগ্রেস তার পদক্ষেপে বাধা দেয়। রাষ্ট্রপতি ও কংগ্রেসের মধ্যে বিবাদের কারণে চিলির রাজনীতি স্থবির হয়ে পড়ে। ১৯২৪ সালের সেপ্টেম্বর মাসে বিভিন্ন কারণ দর্শিয়ে সেনাবাহিনী হস্তক্ষেপ করে এবং আর্তুরো পদত্যাগ করে স্বেচ্ছা-নির্বাসনে ইতালিতে চলে যান। ১৯২৫ সালের ২০শে মার্চ সেনাবাহিনী আইন শৃঙ্খলা রক্ষার স্বার্থে তাকে ফেরত আনে। তিনি সংবিধান সংশোধন করে কংগ্রেসের বিপক্ষে রাষ্ট্রপতিকে অধিকতর ক্ষমতা দেয়ার শর্তে ফেরত আসেন। ফিরে আসার পর তিনি বিভিন্ন ধর্মঘট শক্ত হাতে দমন করেন। তার এই ২য় ও স্বল্পকালীন শাসনামলের শেষের দিকে চিলির নতুন সংবিধান পাস হয়। নতুন সংবিধানে নারীর অধিকার, গির্জা ও রাষ্ট্রের পৃথকীকরণ, ধর্মীয় স্বাধীনতা প্রতিষ্ঠা এবং প্রাথমিক শিক্ষা বাধ্যতামূলক করার ব্যাপারগুলি নিশ্চিত করা হয়। আর্তুরো ১৯২৫ সালের অক্টোবরে আবার পদত্যাগ করেন এবং ইতালিতে চলে যান। গ্রেট ডিপ্রেশনের মহা অর্থনৈতিক বিপর্যয়ের পর তিনি ১৯৩২ সালে আবার চিলির রাষ্ট্রপতি নির্বাচিত হন, কিন্তু এবার তিনি কঠোর সংবিধানবাদী হিসেবে ডানপন্থীদের সমর্থনে ক্ষমতায় আসেন। এ সময় বিশ্ববাজারে চিলির নাইট্রেট ও তামার চাহিদা হ্রাস পায় এবং শ্রমিক শ্রেণীর প্রকৃত আয় হ্রাস পায়। ফলে আলেস্‌সান্দ্রি পাল্‌মা শ্রমিকদের সমর্থন হারান এবং পুনর্নির্বাচনে আর দাঁড়ান নি। ১৯৪৬ সালে তিনি সিনেটে নির্বাচিত হন।
চিলি বিশ্ববিদ্যালয়

চিলি বিশ্ববিদ্যালয় () লাতিন আমেরিকার প্রাচীনতম বিশ্ববিদ্যালয়গুলির একটি। অনেক সময় এটিকে এর প্রতিষ্ঠাতা আন্দ্রেস বেলিওর সম্মানে "কাসা দে বেলিও" (Casa de Bello অর্থাৎ "বেলিওর বাড়ি") নামে ডাকা হয়। ১৮৪৩ সালের ১৭ই সেপ্টেম্বর চিলির রাজধানী সান্তিয়াগোতে বিশ্ববিদ্যালয়টির আনুষ্ঠানিক উদ্বোধন করা হয়।
চিলির প্রায় সব বিংশ শতাব্দীর রাষ্ট্রপতি (এদুয়ার্দো ফ্রেই মোন্তাল্‌বা এবং সামরিক জেনারেলগণ বাদে) এই বিশ্ববিদ্যালয়ের স্নাতক।
সান্তিয়াগো (দ্ব্যর্থতা নিরসনকারী)

সান্তিয়াগো স্পেনীয় ও পর্তুগিজ বিশ্বে প্রচলিত সাধু জেমস-এর একটি নাম। এটি এই দুই সংস্কৃতিতে বহু ব্যক্তি ও স্থানের নামে ব্যবহৃত হয়েছে।
সান্তিয়াগো বলতে নিচের যেকোনটি বোঝাতে পারে:
রাউল আলফোন্সিন

রাউল রিকার্দো আলফোন্সিন ফুল্কেস (স্পেনীয় ভাষায়: Raúl Ricardo Alfonsín Foulkes) (জন্ম ১৩ই মার্চ, ১৯২৭) ১৯৮৩ থেকে ১৯৮৯ সাল পর্যন্ত আর্জেন্টিনার রাষ্ট্রপতি ছিলেন।
আলফোন্সিন বুয়েনোস আইরেস প্রদেশের চাস্কোমুস শহরে জন্ম নেন। তিনি জেনারেল সান মার্তিন সামরিক অ্যাকাডেমিতে (Liceo Militar General San Martin) সামরিক প্রশিক্ষণ নেন। ১৯৫০ সালে লা প্লাতা জাতীয় বিশ্ববিদ্যালয় থেকে আইনে স্নাতক হন। নিজ শহরে ফিরে গিয়ে "এল ইম্পার্সিয়াল" পত্রিকা চালু করেন। ১৯৪৫ সাল থেকে তিনি মধ্যপন্থী উনিয়ন সিবিকা রাদিকাল (Unión Cívica Radical, সংক্ষেপে UCR) দলের সদস্য ছিলেন। প্রাদেশিক রাজনীতিতে প্রায় এক দশক অংশ নেবার পর ১৯৬৩ সালে জাতীয় আইনসভার সদস্য হন। আর্জেন্টিনায় বেসামরিক শাসনের সময় চেম্বার অফ ডেপুটিজ-এর সদস্য ছিলেন। ১৯৭৩ সালের রাষ্ট্রপতি নির্বাচনে প্রার্থী হিসেবে মনোনয়নের জন্য দাঁড়ালেও পেরনবাদী প্রার্থীকে মনোনয়ন দেয়া হয়। পরে ১৯৭৬ সালে সামরিক ক্যু-এর মাধ্যমে আর্জেন্টিনা সামরিক শাসনের অধীনে আসে। ১৯৮১ সালে তিনি উনিয়ন সিবিকা রাদিকাল দলের নেতা হন। সামরিক জান্তার শাসনামলে সংঘটিত মানবাধিকার লঙ্ঘনের বিরুদ্ধে আলফোন্সিন "লা কেস্তিওন আর্হেন্তিনা" (La cuestión Argentina) অর্থাৎ "আর্জেন্টিনার প্রশ্ন" নামে ১৯৮১ সালে একটি বিবৃতি প্রকাশ করেন এবং Permanent Assembly for Human Rights গঠন করেন। তিনি সামরিক শাসন ও ফক্‌ল্যান্ড্‌স যুদ্ধের ঘোর বিরোধী ছিলেন। ফক্‌ল্যান্ড্‌স যুদ্ধে আর্জেন্টিনার শোচনীয় পরাজয়ের পর আর্জেন্টিনার সামরিক শাসক ক্ষমতা ছেড়ে দিয়ে ১৯৮৩ সালে নির্বাচন দিলে তিনি পেরনবাদী প্রার্থীকে হারিয়ে রাষ্ট্রপতি নির্বাচিত হন। এসময় তার বিরুদ্ধে অনেকগুলি সামরিক ক্যু-এর চেষ্টা তিনি প্রতিহত করেন এবং আর্জেন্টিনার ভঙ্গুর গণতন্ত্রকে স্থিরতা দেন। সামরিক শাসনের সময় মানবাধিকার লঙ্ঘনকারী অনেক প্রথম সারির সেনা কর্মকর্তার দৃষ্টান্তমূলক বিচার ও শাস্তির ব্যবস্থা করেন তিনি। তবে সেনাবাহিনীর চাপে পরবর্তীতে তিনি অনেককে ক্ষমা করে দেন। আইএমএফ থেকে অনেক ঋণ নিয়েও তিনি তার দেশকে সম্পূর্ণ অর্থনৈতিক পুনরুদ্ধারের পথে নিয়ে যেতে ব্যর্থ হন। সংবিধান অনুসারে পরপর দুই মেয়াদের জন্য রাষ্ট্রপতি নির্বাচনে দাঁড়াতে পারেন নি। ১৯৮৯ সালের নির্বাচনে পেরনবাদী কার্লোস মেনেম জয়লাভ করলে ক্ষমতা হস্তান্তরের ছয় মাস আগেই পদত্যাগ করেন এবং মেনেমকে একটি ধ্বংসপ্রায় অর্থনীতি রেখে যান।
জেমস গ্রেগরি (গণিতবিদ)

জেমস গ্রেগরি (নভেম্বর, ১৬৩৮ - অক্টোবর, ১৬৭৫) একজন স্কটীয় জ্যোতির্বিজ্ঞানী এবং গণিতবিদ। তিনি প্রতিফলক দূরবীক্ষণ যন্ত্র উদ্ভাবন করেন। ১৬৬৮ সালে তিনি ক্যালকুলাসের মৌলিক উপপাদ্য প্রমাণ এবং প্রকাশ করেন।
জেমস ১৬৩৮ সালের নভেম্বর মাসে এবার্ডিনশায়ারের ড্রুমোকে জন্মগ্রহণ করেন। তার পিতা জন গ্রেগরি ছিলেন স্কটল্যান্ড মিনিস্টারের চার্চের এপিস্কোপালিয়ান, এবং মাতা জ্যানেট অ্যান্ডারসন (১৬০০-১৬৬৮)। তিনি শৈশবে তার মায়ের কাছে পাঠ গ্রহণ করেন। তার জ্যামিতি বিষয়ে আগ্রহ দেখে তার মাতা তাকে তার চাচা আলেকজান্ডার অ্যান্ডারসনের (১৫৮২-১৬১৯) কাছে পাঠান। জেমসের পিতা ১৬৫১ সালে মারা যাওয়ার পর তার বড় ভাই ডেভিড তার পড়াশুনার দায়িত্ব নেন। তিনি এবার্ডিন গ্রামার স্কুলে ভর্তি হন এবং পরে মারিশাল কলেজ থেকে ১৬৫৭ সালে পাস করেন।
জেমস গ্রেগরি চিত্রকর জর্জ জেমসন এর কন্যা এবং এলরিকের জন বার্নেটের বিধবা ম্যারির সাথে বিবাহ বন্ধনে আবদ্ধ হন। তাদের পুত্র জেমস কিংস কলেজ, এবার্ডিনের পদার্থ বিজ্ঞানের অধ্যাপক ছিলেন। জেমস গ্রেগরি নীতিশাস্ত্রবিদ জন গ্রেগরির দাদা, গণিতবিদ ডেভিড গ্রেগরির চাচা, এবং চিকিৎসক ও উদ্ভাবক ডেভিড গ্রেগরি তার ভাই।
এডিনবরার গণিত বিভাগের প্রধান হওয়ার এক বছর পর জেমস গ্রেগরি একদিন তার ছাত্রদের বৃহস্পতি গ্রহের চাঁদসমূহ দেখানোর সময় স্ট্রোক করেন। কয়েকদিন পরে ১৬৭৫ সালের অক্টোবর মাসে ৩৬ বছর বয়সে মৃত্যুবরণ করেন।
সালভাদোর আইয়েন্দে

<nowiki> </nowiki>সালভাদোর গিইয়ের্মো আইয়েন্দে গোস্‌সেন্স (স্পেনীয় ভাষায়: Salvador Guillermo Allende Gossens) (বালপারাইসো, ২৬শে জুলাই, ১৯০৮ – সান্তিয়াগো, ১১ই সেপ্টেম্বর, ১৯১৩) ১৯৭০ থেকে ১৯৭৩ সাল পর্যন্ত চিলির রাষ্ট্রপতি ছিলেন। তিনি চিলির প্রথম সমাজতন্ত্রবাদী রাষ্ট্রপতি ছিলেন।
চিলির এক উচ্চ-মধ্যবিত্ত পরিবারে তার জন্ম হয়। তিনি ১৯৩২ সালে চিলি বিশ্ববিদ্যালয় থেকে ডাক্তারি পাস করেন। বিশ্ববিদ্যালয়ে পড়াকালীন অবস্থায় তিনি মার্ক্‌সবাদী ছাত্র রাজনীতি করতেন। ১৯৩৩ সালে অন্যদের সাথে তিনি চিলির সমাজতান্ত্রিক দল প্রতিষ্ঠা করেন এবং ১৯৪৩ থেকে ১৯৭০ পর্যন্ত দলটির সাধারণ সম্পাদক ছিলেন। ১৯৩৭ সালে তিনি চেম্বার অফ ডেপুটিজ-এ নির্বাচিত হন। পেদ্রো আগির্‌রে সের্দার উদারনৈতিক বামপন্থী কোয়ালিশন ক্ষমতায় থাকার সময় তিনি ১৯৩৯ থেকে ১৯৪২ সাল পর্যন্ত চিলির স্বাস্থ্যমন্ত্রী ছিলেন। ১৯৪৫ সালে সিনেট নির্বাচনে দাঁড়িয়ে জয়লাভ করেন। ভবিষ্যতে তিনি আরও তিনবার সিনেটে নির্বাচিত হয়েছিলেন।
১৯৫২, ১৯৫৮ এবং ১৯৬৪ সালে তিনি রাষ্ট্রপতি নির্বাচনে দাঁড়ালেও প্রতিবারই ব্যর্থ হন। ১৯৫২ সালে কট্টর সাম্যবাদীদের সাথে সম্পর্ক রাখার ফলে বামপন্থী ভোট হারান। ১৯৫৮ সালে বামপন্থী ভোট পেলেও খুব অল্প ব্যবধানে হোর্হে আলেস্‌সান্দ্রির কাছে পরাজিত হন। ১৯৬৪ সালেও একই সমর্থন নিয়ে খ্রিস্টান ডেমোক্র্যাট প্রার্থী এদুয়ার্দো ফ্রেই মোন্তাল্‌বার কাছে পরাজিত হন।
১৯৭০ সালে তিনি সমাজতন্ত্রী, সাম্যবাদী ও দলছুট খ্রিস্টান ডেমোক্র্যাটদের এক কোয়ালিশনের নেতা হিসেবে ত্রিমুখী প্রতিদ্বন্দ্ব্বিতায় খুব অল্প ব্যবধানে রাষ্ট্রপতি নির্বাচিত হন। তিনিই ছিলেন লাতিন আমেরিকার প্রথম মার্ক্‌সবাদী রাষ্ট্রপতি। তবে তিনি খুব স্বল্প ব্যবধানে জয়লাভ করেছিলেন বলে রক্ষণশীল কংগ্রেসের কাছ থেকে তার সমাজতন্ত্রমুখী সংস্কার কাজগুলির বাস্তবায়নে বাধা পান। তিনি চিলির সমস্ত তামার খনি এবং বিদেশীদের (বিশেষ করে মার্কিন) মালিকানাধীন অনেক ব্যবসা ক্ষতিপূরণ ছাড়াই বাজেয়াপ্ত করেন ও এগুলির জাতীয়করণ করেন। এর ফলে চিলির প্রতি বিদেশী সরকারগুলি (বিশেষত মার্কিন সরকার) রুষ্ট হয় এবং আস্থাহীনতার কারণে চিলিতে মার্কিন ও পশ্চিম ইউরোপের বৈদেশিক বিনিয়োগ শূন্যের কোঠায় নেমে আসে। আইয়েন্দে কিউবা ও চীনের সাথে বৈদেশিক সম্পর্ক গড়ে তোলেন। দেশের জনগণের মধ্যে অর্থনৈতিক বৈষম্য দূর করার জন্য তিনি দ্রব্যমূল্যের দাম স্থির করে দেন এবং ন্যূনতম বেতন বাড়িয়ে দেন, তবে এর ফলে বিনিয়োগের পরিমাণ হ্রাস পেয়ে ভোগের পরিমাণ বেড়ে যায় এবং কালোবাজারির পরিমাণও বেড়ে যায়। ভূমিহীনদের সুবিধার জন্য ভূমি-সংস্কার করতে গিয়ে হাসিয়েন্দা সমবায় ভূমিগুলি ভেঙে দিয়ে সরকারীকরণ করেন এবং এর ফলে চিলির গ্রামাঞ্চলেও বিশৃঙ্খলার সৃষ্টি হয়। দরিদ্রদের সাহায্য করতে গিয়ে আয়েন্দে চিলির ব্যক্তিসম্পত্তি-সচেতন উচ্চবিত্ত ও মধ্যবিত্ত শ্রেণীর কুনজরে পড়েন। তবে বহু দরিদ্র শ্রমিক ও কৃষক তার পদক্ষেপগুলিকে স্বাগত জানায়। ১৯৭৩ সালের কংগ্রেস নির্বাচনে আইয়েন্দের দলকে ৪৪% ভোট দিয়ে নির্বাচিত করে তারা এই আস্থার প্রতিফলন ঘটায়। কিন্তু ঐ বছরই আইয়েন্দের শাসনের হঠাৎ ও করুণ পরিসমাপ্তি ঘটে।
১৯৭৩ সালের সেপ্টেম্বরে চিলির সামরিক জেনারেল আউগুস্তো পিনোশে মার্কিন গোয়েন্দা সংস্থা সিআইএ-র সহায়তায় আয়েন্দেকে রাষ্ট্রপতির রাজপ্রাসাদে অন্তরীণ করলে আইয়েন্দে আত্মহত্যা করেন। তবে আইয়েন্দের অনেক সমর্থক মনে করেন তাকে হত্যা করা হয়েছিল। প্রায় দুই দশক পরে ১৯৯০ সালে আইয়েন্দের মৃতদেহ একটি নামচিহ্নহীন কবর থেকে উত্তোলন করা হয় এবং সান্তিয়াগোতে তার যথাযথ অন্ত্যেষ্টিক্রিয়া সম্পন্ন করা হয়।
আন্দীয় দেশসমূহের সংগঠন

আন্দীয় দেশসমূহের সংগঠন (স্পেনীয় ভাষায়: Comunidad Andina de Naciones "কোমুনিদাদ আন্দিনা দে নাসিওনেস") দক্ষিণ আমেরিকার বলিভিয়া, কলম্বিয়া, ইকুয়েডর ও পেরুকে নিয়ে গঠিত একটি বাণিজ্য ব্লক। ১৯৯৬ সাল পর্যন্ত এটি আন্দীয় প্যাক্ট নামে পরিচিত ছিল। ১৯৬৯ সালে কার্তাহেনার চুক্তি (Acuerdo de Cartagena আকুয়ের্দো দে কার্তাহেনা) স্বাক্ষরের মাধ্যমে দেশগুলি এই সমঝোতায় আসে। সংগঠনটির সদর দপ্তর পেরুর রাজধানী লিমায় অবস্থিত।
আন্দীয় দেশসমূহের সংগঠনে প্রায় ৪৭ লক্ষ বর্গকিলোমিটার এলাকায় ১২ কোটি লোকের বাস। ১৯৬৯ সালে কার্তাহেনা-তে বলিভিয়া, কলম্বিয়া, ইকুয়েডর, পেরু, ভেনেজুয়েলা, ও চিলি একটি অর্থনৈতিক চুক্তি স্বাক্ষর করে। চুক্তিটির লক্ষ্য ছিল লাতিন আমেরিকার অন্যান্য উন্নত দেশের সাথে চুক্তির সদস্য দেশগুলির প্রতিযোগিতা করার দক্ষতা বাড়ানো। সামরিক স্বৈরশাসক আউগুস্তো পিনোশের অধীনে চিলি ১৯৭৬ সালে চুক্তি ছেড়ে চলে যায়। ১৯৮৪ সালে মার্কিন ডলারের প্রতি নির্ভরশীলতা কমাতে দেশগুলিতে আন্দীয় পেসো নামক নতুন একটি মুদ্রার প্রচলন করা হয়। ১৯৯২ সালে দেশগুলির মধ্যবর্তী শুল্কের হার কমিয়ে দেয়া হয়, কিন্তু চুক্তির বাইরের দেশগুলি থেকে আমদানির উপর উচ্চ শুল্ক ধার্য করা হয়। ১৯৯২ সালে পেরু চুক্তি থেকে নিজেকে সাময়িকভাবে প্রত্যাহার করে নেয় এবং ১৯৯৫ সালে ইকুয়েডরের সাথে একটি সীমান্ত যুদ্ধে জড়িয়ে পড়ে, ফলে চুক্তির দলগুলির মধ্যে সংহতি দুর্বল হয়ে পড়ে। ১৯৯৯ সালে ব্লকটি দক্ষিণ আমেরিকার আরেকটি বড় বাণিজ্য ব্লক মের্কোসুরের সাথে মিলিত হয়ে একটি অভিন্ন দক্ষিণ আমেরিকান মুক্ত বাণিজ্য এলাকা গড়তে আলোচনা শুরু করে।
২০০৫ সাল থেকে আন্দীয় সংগঠনের সদস্য দেশগুলির নাগরিকেরা ভিসা ছাড়াই জাতীয় পরিচয় কার্ড ব্যবহার করে অন্য সদস্য দেশে আসা-যাওয়া করতে পারেন। এজন্য ২০০১ সালে তাদের জন্য একটি বিশেষ আন্দীয় পাসপোর্ট পরিকল্পনা করা হয় ও ২০০৬ সালে তা বিতরণ শুরু হয়।
২০০৬ সালে উগো চাবেসের নেতৃত্বাধীন ভেনেজুয়েলা চুক্তি থেকে নিজেকে প্রত্যাহার করে নেয় ও মের্কোসুরে যোগ দেয়। চাবেস পেরু ও কলম্বিয়ার সাথে মার্কিন যুক্তরাষ্ট্রের সংগঠনের পক্ষে ক্ষতিকর চুক্তিকে তার এই সিদ্ধান্তের পেছনের কারণ হিসেবে উল্লেখ করেন।
রোমুলো বেতানকুর্ত

রোমুলো এর্নেস্তো বেতানকুর্ত বেল্লো (স্পেনীয় ভাষায়: Rómulo Ernesto Betancourt Bello) (২২শে ফেব্রুয়ারি, ১৯০৮, গুয়াতিরে, মিরান্দা, ভেনেজুয়েলা – ২৮শে সেপ্টেম্বর, ১৯৮১, নিউ ইয়র্ক) ১৯৪৫ থেকে ১৯৪৮ সাল পর্যন্ত ও পরবর্তীকালে ১৯৫৯ থেকে ১৯৬৪ সাল পর্যন্ত ভেনেজুয়েলার রাষ্ট্রপতি ছিলেন। তিনি একজন বামপন্থী, কিন্তু সাম্যবাদ-বিরোধী, রাজনীতিবিদ ছিলেন। রাষ্ট্রপতি হিসেবে তিনি কৃষি সংস্কার, শিল্পোন্নয়ন এবং শাসনব্যবস্থায় জনগণের অংশগ্রহণের ব্যাপারে নীতি অনুসরণ করেন। তিনি ছিলেন বিংশ শতাব্দীতে ভেনেজুয়েলার অন্যতম প্রধান রাজনৈতিক নেতা এবং দেশটির প্রধান রাজনৈতিক দল আক্‌সিওন দেমোক্রাতিকার (Acción Democrática) নেতা।
বেতানকুর্ত কারাকাস শহরের কাছে গুয়াতিরে-তে জন্মগ্রহণ করেন। তিনি কারাকাস বিশ্ববিদ্যালয়ে পড়ার সময় সামরিক স্বৈরশাসক হুয়ান বিসেন্তে গোমেসের বিরুদ্ধে কর্মকাণ্ডের জন্য ১৯২৮ সালে কারারুদ্ধ হন। সপ্তাহ খানেক পর তাকে ছেড়ে দেয়া হলেও তিনি গোমেসের বিরুদ্ধে প্রতিবাদ করতে থাকেন। ফলে তাকে দেশ থেকে নির্বাসিত করা হয়। ১৯৩৬ সাল পর্যন্ত তিনি নির্বাসিত ছিলেন। এসময় তিনি তার অভিজ্ঞতার উপর একটি বই লেখেন এবং স্বল্প সময়ের জন্য কোস্টা রিকার কমিউনিস্ট পার্টিতে যোগ দেন। ১৯৩৭ সালে তিনি দেশে ফিরে আসেন। কিন্তু ১৯৩৯ সালে তাকে আবারও একই কারণে নির্বাসিত করা হয়। ১৯৪১ সালে তিনি দ্বিতীয়বার ফিরে এসে বামপন্থী রাজনৈতিক দল "আকসিওন দেমোক্রাতিকা" গঠন করেন। দলটি শিঘ্রই প্রচুর জনসমর্থন কুড়াতে সক্ষম হয়। জেনারেল ইসাইস মেদিনা আংগারিতার বিরুদ্ধে একটি সামরিক ক্যু সংঘটিত হবার পর তাকে অন্তর্বর্তীকালীন রাষ্ট্রপতি বানানো হয়। এসময় তিনি একটি নতুন সংবধান লেখেন এবং একটি মধ্যপন্থী সামাজিক সংস্কার প্রকল্প শুরু করেন, যার অংশ হিসেবে ছিল ভূমি-সংস্কার ও কৃষকদের মাঝে ভূমি পুনর্বিতরণ এবং তেল কোম্পানিগুলির উপর অধিকতর সরকারি নিয়ন্ত্রণ। ১৯৪৮ সালে তিনি পরবর্তী রাষ্ট্রপতি নির্বাচনের জন্য পদত্যাগ করেন, কিন্তু এর পরপরই মার্কোস পেরেস হিমেনেস সামরিক ক্যু ঘটান এবং তাকে আবারও নির্বাসিত করা হয়। আকসিওন দেমোক্রাতিকাকে নিষিদ্ধ ঘোষণা করা হয়। বেতানকুর্ত পরবর্তী দশ বছর মার্কিন যুক্তরাষ্ট্র, কিউবা, পুয়ের্তো রিকো ও কোস্টা রিকাতে কাটান এবং নিষিদ্ধ আকসিওন দেমোক্রাতিকার সদস্যদের পরিচালনা করতে থাকেন। ১৯৫৮ সালে হিমেনেসকে ক্ষমতাচ্যুত করা হলে দশ বছর পর তিনি দেশে ফিরে আসেন এবং রাষ্ট্রপতি নির্বাচিত হন। তিনি দেশটির গণতন্ত্রের ভিত্তি দৃঢ় করেন। ১৯৬০ সালে ডোমিনিকান প্রজাতন্ত্রের স্বৈরশাসক রাফায়েল তুর্হিয়ো ব্যক্তিগত বিদ্বেষবশত তাকে হত্যার জন্য ঘাতক পাঠান, কিন্তু কারাকাসে এ গুপ্ত বোমা আক্রমণে তিনি আহত হলেও অল্পের জন্য প্রাণে বেঁচে যান। তিনি ১৯৬১ সালে দেশটির নতুন সংবিধান রচনার প্রক্রিয়া দেখাশোনা করেন এবং দেশ শাসনে সামরিক বাহিনীর প্রভাব খর্ব করেন। তিনি এসময় কিউবাপন্থী কট্টর সাম্যবাদী ও শঙ্কাগ্রস্ত রক্ষণশীলদের মধ্যপন্থা অবলম্বন করেন এবং পেট্রোলিয়াম নির্ভরতা কমানোর জন্য দেশে শিল্পের প্রসার ঘটান। ১৯৬৪ সালে অবসর গ্রহণের পর তিনি সুইজারল্যান্ডে আট বছর স্বেচ্ছা নির্বাসনে যান। ১৯৭২ সালে তিনি আবার ভেনেজুয়েলায় ফিরে আসেন এবং ১৯৭৩ সালের রাষ্ট্রপতি নির্বাচনে অংশ নিয়ে পরাজিত হন। তবে ঐ বছর বেতানকুর্তকে ভেনেজুয়েলার সিনেটের আজীবন সদস্যপদ দেয়া হয়। আধুনিক গণতান্ত্রিক ভেনেজুয়েলার জনক হিসেবে পরিচিত বেতানকুর্ত ১৯৮১ সালে নিউ ইয়র্ক শহরে ডক্টর্‌স হসপিটালে ৭৩ বছর বয়সে মারা যান।
লেন্স

দুটি গোলীয় পৃষ্ঠ ধারা সীমাবদ্ধ কোনো স্বচ্ছ প্রতিসারক মাধ্যমকে লেন্স বলে।
লেন্স এক ধরনের সমসত্ত্ব আলোকীয় যন্ত্র, যার মধ্য দিয়ে আলোর প্রতিসরণ ঘটে। লেন্স শব্দটির বাংলা প্রতিশব্দ পরাকলা একটি আলোকরশ্মি প্রেরণক্ষম গোলককে বিভিন্ন অংশ থেকে এবং বিভিন্ন নকশায় কেটে নিলেই লেন্স তৈরি হয়ে যায়।
লেন্স দুই রকম হয়ে থাকে। যথা: উত্তল লেন্স ও অবতল লেন্স।
যে লেন্সের মধ্যভাগ মোটা ও এর প্রান্তভাগ ক্রমশ সরু, তাকে উত্তল লেন্স বলে। উত্তল লেন্সের ফোকাস দূরত্ব ধনাত্মক হয়ে থাকে। তলের আকৃতির ওপর নির্ভর করে উত্তল লেন্স তিন প্রকারের। যথা:
উভোত্তল লেন্স বা দ্বি-উত্তল লেন্স
সমতলোত্তল (সমতল-উত্তল) লেন্স
যে লেন্সের মধ্যভাগ সরু ও এর প্রান্তভাগ ক্রমশ মোটা, তাকে অবতল লেন্স বলে। অবতল লেন্সের ফোকাস দূরত্ব ঋণাত্মক হয়। তলের আকৃতির ওপর নির্ভর করে অবতল লেন্সও তিন প্রকারের। যথা:
"লেন্স" শব্দটি এসেছে লাতিন শব্দ 'lentil' (ডাল) থেকে, কারণ একটি দ্বি-উত্তল লেন্সের আকৃতি ডালের মতো। ডাল উদ্ভিদটি "Lens" গণের অন্তর্ভুক্ত এবং সবচেয়ে বেশি খাওয়া ডাল হলো "Lens culinaris"। এছাড়া ডালের সাথে লেন্সের জ্যামিতিক আকারেও মিল রয়েছে।
সবচেয়ে প্রাচীন লেন্স হলো নিমরুদের লেন্স, যা তৈরি হয়েছিল ২৭০০ বছর আগে, প্রাচীন আসিরিয়ায়। ডেভিড ব্রুস্টার প্রস্তাব করেছিলেন, একে আতশি কাচ হিসেবে অথবা আগুন ধরাতে ব্যবহার করা যেতে পারে।
বায়ুতে কোনো লেন্সের ফোকাস দৈর্ঘ্য এই সূত্র দ্বারা নির্ণয় করা যায়:
যেখানে
বিম্ব একটি মসৃণ তল যেখানে আলোর নিয়মিত প্রতিফলন ঘটে।
১.অবতল দর্পণ বা উত্তল লেন্স সর্বদা ধনাত্মক <br>
২.উত্তল দর্পণ বা অবতল লেন্স সর্বদা ঋণাত্মক 
বিম্বের প্রতিফলন বা প্রতিসরণ নির্ভর করে বিম্বটি উত্তল না অবতল তার উপর।
আক্‌সিওন দেমোক্রাতিকা

আক্‌সিওন দেমোক্রাতিকা (স্পেনীয় ভাষায়: Acción Democrática, সংক্ষেপে AD) ভেনেজুয়েলার একটি সমাজবাদী গণতান্ত্রিক রাজনৈতিক দল। ১৯৩৬-৩৭ সালে ন্যাশনাল ডেমোক্র্যাটিক পার্টি হিসেবে এটি প্রতিষ্ঠা করা হয়। ১৯৪১ সালে রোমুলো বেতানকুর্ত নির্বাসন থেকে ফিরে আসলে দলটির নাম বদলে আক্‌সিওন দেমোক্রাতিকা রাখা হয়। বেতানকুর্ত দলের নেতা হন। ১৯৪৫ সালে ইসাইস মেদিনা আংগারিতার বিরুদ্ধে যে ক্যু হয়, আক্‌সিওন দেমোক্রাতিকা তা সমর্থন করে। ১৯৪৮ সালে বেতানকুর্ত পদত্যাগ করলে পরবর্তী নির্বাচনে আক্‌সিওন ৭০% ভোট পেয়ে ক্ষমতায় আসে। এসময় তারা কতগুলি অর্থনৈতিক সংস্কার প্রকল্পে হাত দেয়, যেগুলি রক্ষণশীলেরা পছন্দ করেন নি। একটি সামরিক ক্যু আক্‌সিওন দেমোক্রাতিকা সরকারকে ক্ষমতাচ্যুত করে এবং সামরিক স্বৈরশাসক ক্ষমতায় এসে দলটিকে নিষিদ্ধ ঘোষণা করে।
১৯৫৮ সালে সামরিক স্বৈরশাসক মার্কোস পেরেস হিমেনেস উৎখাত হবার পর দলটি আবার আত্মপ্রকাশ করে এবং পরবর্তী ৩০ বছর ধরে ভেনেজুয়েলার প্রধান দলে পরিণত হয়। এসময় দলটি থেকে ৪ জন ভেনেজুয়েলার রাষ্ট্রপতি নির্বাচিত হন। তবে ১৯৮০-র দশকের শেষের দিকে এসে দলটি জনপ্রিয়তা হারাতে শুরু করে। অভ্যন্তরীণ কোন্দলও শুরু হয়। দল থেকে নির্বাচিত একজন রাষ্ট্রপতি কার্লোস আন্দ্রেস পেরেস দুর্নীতির অভিযোগে মেয়াদ শেষ হবার আগেই পদত্যাগ করেন। ফলে ভোটারদের কাছে দলটির গ্রহণযোগ্যতা কমে যায়। ২০০০ সালের নির্বাচনে দলটি ভেনেজুয়েলার জাতীয় সংসদের ১৬৫ আসনের মধ্যে ২৯টি আসন পায়। ২০০৫ সালের নির্বাচন তারা বয়কট করে।
২০১৮ সালের জুলাই মাসে এডি বিরোধী কোয়ালিশন ডেমোক্রেটিক ইউনিটি রাউন্ডটেবল ত্যাগ করে।
প্রশান্ত মহাসাগরের যুদ্ধ

প্রশান্ত মহাসাগরীয় যুদ্ধ () ১৮৭৯ সাল থেকে ১৮৮৩ সাল পর্যন্ত চিলির সাথে বলিভিয়া ও পেরুর যৌথবাহিনীর মধ্যবর্তী সংঘটিত যুদ্ধ। এই যুদ্ধের ফলে চিলি উল্লেখযোগ্য পরিমাণে খনিজ-সমৃদ্ধ অঞ্চল দখল করতে সক্ষম হয়। চিলি পেরুর তারাপাকা ও বলিভিয়ার উপকূলীয় আন্তোফাগাস্তা অঞ্চল দখল করে। যুদ্ধশেষে বলিভিয়া সমুদ্র থেকে বিচ্ছিন্ন একটি স্থলবেষ্টিত রাষ্ট্রে পরিণত হয়।
পটাশিয়াম নাইট্রেট তথা সল্টপিটার-সমৃদ্ধ খনিজ এলাকা দখলের জন্য এই যুদ্ধ হয়েছিল বলে এটিকে সল্টপিটার যুদ্ধ নামেও কখনো কখনো ডাকা হয়।